‘Ŋusẽ Le Mawu Ƒe Nya La Ŋu’—Hebritɔwo 4:12 | Nusɔsrɔ̃\nGBE BUBU Afrikaans Albanian Amerika Tokunɔgbe Amharic Amis Angola Tokunɔgbe Arabic Argentina Tokunɔgbe Armenian Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivia Tokunɔgbe Boulou Brazil Tokunɔgbe Britain Tokunɔgbe Bulgarian Cakchiquel Catalan Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Chiyao Chol Chuvash Cibemba Cinyanja Colombia Tokunɔgbe Croatian Cuba Tokunɔgbe Czech Czech Republic Tokunɔgbe Dangme Danish Digor Douala Dutch Ecuador Tokunɔgbe Edo Efik Estonian Eŋlisi Eʋegbe Fijian Finland Tokunɔgbe Finnish Fon France Tokunɔgbe Franse Ga Garifuna Georgian German Germany Tokunɔgbe Greece Tokunɔgbe Greek Guarani Gujarati Gun Haitian Creole Hausa Hebrew Herero Hiligaynon Hindi Hiri Motu Hungarian Hungary Tokunɔgbe Ibanag Icelandic Igbo Iloko India Tokunɔgbe Indonesia Tokunɔgbe Indonesian Isoko Italian Italy Tokunɔgbe Japan Tokunɔgbe Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Tokunɔgbe Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malawi Tokunɔgbe Malay Malayalam Mam Mambwe-Lungu Marathi Maya Mazatec (Huautla) Mbunda Mexico Tokunɔgbe Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguay Tokunɔgbe Persian Peru Tokunɔgbe Philippines Tokunɔgbe Pidzin (Kamerun) Poland Tokunɔgbe Polish Ponapean Portugal Tokunɔgbe Portuguese Punjabi Quebec Tokunɔgbe Quechua (Ancash) Quechua (Bolivia) Romania Tokunɔgbe Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovakia Tokunɔgbe Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Venezuela Tokunɔgbe Vietnamese Waray-Waray Wolaita Xhosa Yoruba Zande Zapotec (Isthmus) Zimbabwe Tokunɔgbe Zulu\n“Mawu ƒe nya la le agbe, eye ŋusẽ le eŋu.”—HEB. 4:12.\nHADZIDZI: 96, 94\nALEKE NÀTE ŊU AWƆ ŊUSẼ SI LE MAWU ƑE NYAA ŊU LA ŊU DƆ . . .\nle wò agbenɔnɔ me?\nle gbeƒãɖeɖedɔa me?\nne èle nu fiam le kplɔ̃ta?\n1. Nu ka tae nèka ɖe edzi be ŋusẽ le Mawu ƒe Nyaa ŋu? (Kpɔ foto si le nyati sia ƒe gɔmedzedze.)\nMÍ Yehowa subɔlawo míeka ɖe edzi be Mawu ƒe nya la, si nye gbedeasi si tso egbɔ na amegbetɔwo la, “le agbe, eye ŋusẽ le eŋu.” (Heb. 4:12) Tɔtrɔ siwo mía dometɔ geɖe wɔ le agbe me le Biblia ƒe kpekpeɖeŋu me la na míeka ɖe edzi be ŋusẽ le Mawu ƒe Nyaa ŋu vavã. Nɔviŋutsu kple nɔvinyɔnu aɖewo nye fiafitɔwo tsã, ɖewo nye ame siwo atike vɔ̃ɖi zazã zu numame na tsã, eye ɖewo hã ƒo wo ɖokuiwo ɖe gbɔdɔdɔ manɔsenu me va yi. Agbea dze edzi na ame aɖewo hã le nuɖoanyi sia me gake wogakpɔtɔ nɔ sesem le wo ɖokuiwo me be nane bu ɖe yewo. (Nyagb. 2:3-11) Edzɔ enuenu be ŋusẽ si le Biblia ŋu kpe ɖe ame siwo ƒe agbenɔnɔ vlo ale gbegbe be mɔkpɔkpɔ aɖeke megali be woatrɔ o la ŋu wova ke ɖe agbemɔa ŋu. Anɔ eme be èxlẽ nu tso ale si Biblia kpe ɖe ame siawo tɔgbi ŋu la le Gbetakpɔxɔ me nyati siwo ƒe tanyae nye “Biblia Le Amewo Ƒe Agbenɔnɔ Trɔm” la me eye wo xexlẽ do dzidzɔ na wò. Azɔ hã, èkpɔ ale si Biblia le kpekpem ɖe ame siwo va zu Kristotɔwo la ŋu woyi edzi le ŋusẽ dom ƒomedodo si le wo kple Yehowa dome le nyateƒea xɔxɔ vɔ megbe gɔ̃ hã.\n2. Aleke ŋusẽ si le Mawu ƒe Nyaa ŋu kpe ɖe amewo ŋu le ƒe alafa gbãtɔ me?\n2 Ðe wòle be ale si Mawu ƒe Nya la sɔsrɔ̃ kpe ɖe ame geɖe ŋu wowɔ tɔtrɔ gãwo egbea la nawɔ nuku na mía? Kura o! Agbemenuteƒekpɔkpɔ mawo nana míeɖoa ŋku mía nɔvi siwo nɔ anyi le ƒe alafa gbãtɔ me, siwo si dziƒoyiyi ƒe mɔkpɔkpɔ nɔ la dzi. (Xlẽ 1 Korintotɔwo 6:9-11.) Esi apostolo Paulo yɔ nu gbegblẽ wɔla vovovo siwo manyi Mawu Fiaɖuƒea dome o vɔ la, egblɔ kpee be: “Nenemae mia dometɔ aɖewo nɔ tsã.” Gake le Ŋɔŋlɔawo kple Mawu ƒe gbɔgbɔ kɔkɔea ƒe kpekpeɖeŋu me la, wotrɔ woƒe agbenɔnɔ. Le nyateƒea xɔxɔ vɔ megbe gɔ̃ hã la, ame aɖewo gava wɔ nu gbegblẽ siwo nye ŋkubiãnya. Biblia ƒo nu tso Kristotɔ amesiamina aɖe si nɔ anyi le ƒe alafa gbãtɔ me si woɖe le haa me gake emegbe wogbugbɔ xɔe la ŋu. (1 Kor. 5:1-5; 2 Kor. 2:5-8) Ede dzi ƒo ŋutɔ be mía nɔviwo te ŋu ɖu kuxi vovovo siwo ɖe fu na wo la dzi le Mawu ƒe Nyaa ƒe kpekpeɖeŋu me.\n3 Esi ŋusẽ le Mawu ƒe Nyaa ŋu eye etsɔe na mí be míazãe ta la, míedina be míawɔ eŋu dɔ bliboe. (2 Tim. 2:15) Eya ta le nyati sia me la, míadzro ale si míate ŋu awɔ ŋusẽ si le Mawu ƒe Nyaa ŋu la ŋu dɔ (1) le míaƒe agbenɔnɔ me, (2) ne míele gome kpɔm le gbeƒãɖeɖedɔa me kple (3) ne míele nu fiam le kplɔ̃ta, la me. Ŋkuɖodzinya siawo akpe ɖe mía ŋu míaɖee afia be míelɔ̃ mía Fofo lɔ̃ame si le dziƒo, si fiaa nu mí be wòaɖe vi na mí la, eye míekpɔa ŋudzedze ɖe nu siwo wòwɔna na mí ŋu.—Yes. 48:17.\nLE MÍAƑE AGBENƆNƆ ME\n4. (a) Nu kae wòle be míawɔ ale be Mawu ƒe Nya la naɖe vi na mí? (b) Aleke nèwɔna kpɔa ɣeyiɣi na Biblia xexlẽ?\n4 Hafi Mawu ƒe Nyaa naɖe vi na mí la, ele be míanɔ exlẽm edziedzi, alo gbe sia gbe gɔ̃ hã. (Yos. 1:8) Ele eme baa be vovo menɔa mía dometɔ geɖe ŋu o. Ke hã, mele be míaɖe mɔ míaƒe agbanɔamedziwo alo nu bubu aɖeke nagblẽ ɖoɖo si míewɔ ɖe Biblia xexlẽ ŋu la me o. (Xlẽ Efesotɔwo 5:15, 16.) Yehowa ƒe amewo dometɔ geɖe dze agbagba di ɣeyiɣi si woatsɔ anɔ Biblia xlẽm gbe sia gbe, eɖanye le ŋdi kanya, le ŋkekea me loo alo le ŋkekea ƒe nuwuwu o. Wosena le wo ɖokui me abe hakpalaa ene, esi wòŋlɔ bena: “Aleke gbegbe nyemehelɔ̃a wò se lae o! Medea ŋugble le eŋu ŋkeke blibo la.”—Ps. 119:97.\n5, 6. (a) Nu ka tae ŋugbledede le vevie? (b) Aleke míawɔ ade ŋugble le Mawu ƒe Nyaa ŋu nyuie? (d) Aleke Mawu ƒe Nya la xexlẽ kple ŋugbledede le eŋu ɖe vi na wò?\n5 Biblia xexlẽ ɖeɖe mesu o, ele vevie be míade ŋugble le nu siwo míexlẽ ŋu. (Ps. 1:1-3) Ema ko hafi míate ŋu awɔ eƒe nunya si ŋu viɖe mavɔ le la ŋu dɔ le míaƒe agbe me. Míeɖaxlẽa Mawu ƒe Nya la le agbalẽ me loo alo le elektrɔnikmɔ̃wo dzi o, míaƒe taɖodzinue nye be míana emenyawo nade dzi gbɔ na mí.\n6 Aleke míawɔ ade ŋugble le Mawu ƒe Nyaa ŋu nyuie? Ame geɖe kpɔe be eɖea vi ne yewoxlẽ Biblia ƒe akpa aɖe vɔ eye yewotɔ sẽe hetsɔ nyabiasewo abe esiwo gbɔna ene la de ŋugble le nu si yewoxlẽ ŋu: ‘Nu kae nya sia fiam tso Yehowa ŋu? Mɔ kawo nue mele nu si mexlẽ la dzi wɔm le xoxo? Go kawo mee mate ŋu awɔ ŋgɔyiyi le?’ Ne míedea ŋugble le nu si míexlẽ le Mawu ƒe Nyaa me ŋu eye míedoa gbe ɖa tso eŋu la, esia aʋã mí míadi be míawɔ ɖe aɖaŋuɖoɖo siwo le eme la dzi nyuie wu. Ɛ̃, esia wɔwɔ ana ŋusẽ si le Mawu ƒe Nyaa ŋu nadze ƒãa le míaƒe agbe me.—2 Kor. 10:4, 5.\n7. Aleke míate ŋu awɔ Mawu ƒe Nyaa ŋu dɔ nyuie le gbeƒãɖeɖedɔa me?\n7 Nu kae ate ŋu akpe ɖe mía ŋu be míawɔ Mawu ƒe Nyaa ŋu dɔ nyuie le gbeƒãɖeɖedɔa me? Gbã, anyo be míanɔ ezãm edziedzi ne míele gbeƒã ɖem alo le nu fiam le gbeadzi. Nɔviŋutsu aɖe gblɔe nyuie ale, “Ne wò kple Yehowa miele gbeƒã ɖem tso aƒe me yi aƒe me la, wòe anɔ nyawo katã gblɔma, alo àna Yehowa naƒo nu?” Nu si wòwɔnɛ ye nye esi: Ne míexlẽ nyawo tẽe tso Mawu ƒe Nyaa me le gbeadzisubɔsubɔdɔa me la, efia be míena Yehowa ŋutɔ le nu ƒom na aƒemenɔlaa. Mawunyakpukpui si sɔ xexlẽ na amea aɖe vi geɖe wu nya ɖe sia ɖe si míawo ŋutɔwo míagblɔ. (1 Tes. 2:13) Bia ɖokuiwò be, ‘Ðe mewɔa mɔnukpɔkpɔ ɖe sia ɖe ŋu dɔ xlẽa Mawu ƒe Nyaa na ame siwo metsɔa nya nyuia yina na?’\n8. Ne míele gbeƒã ɖem la, nu ka tae mawunyakpukpuiwo xexlẽ ɖeɖe mesu o?\n8 Ne míele ɖase ɖim na amewo la, mawunyakpukpuiwo xexlẽ ɖeɖe mesu o. Nu ka tae? Nu si tae ye nye be ame geɖe mese nu si Biblia fia gɔme o. Esia nye nyateƒe le ƒe alafa gbãtɔ me, eye nenema kee wòle egbea hã. (Rom. 10:2) Eya ta, mele be míasusui be ne míexlẽ mawunyakpukpui aɖe na ame aɖe ko la, ase egɔme o. Ehiã be míagbɔ dzi ɖi agahe amea ƒe susu ayi nya vevi aɖewo dzi le kpukpuia me eye míaɖe nu si nya mawo fia la me nɛ. Ne míewɔnɛ alea la, awɔe be gbedeasi si le Mawu ƒe Nyaa me naɖo nyaselawo ƒe dzi gbɔ eye atsi susu me na wo.—Xlẽ Luka 24:32.\n9. Aleke míate ŋu ahe susu ayi Biblia dzi le mɔ si ana woade bubu eŋu nu? Wɔ eƒe kpɔɖeŋu.\n9 Azɔ hã, ehiã be míahe susu ayi Biblia dzi le mɔ si ana woade bubu eŋu nu. Le kpɔɖeŋu me, míate ŋu agblɔ be, “Na míakpɔ nya si mía Wɔlaa gblɔ tso nya sia ŋu ɖa.” Ne míele nu ƒom na ame aɖe si menye Kristodukɔa ƒe subɔsubɔha aɖeke me tɔ o la, míate ŋu agblɔ be, “Na míakpɔ nya si Ŋɔŋlɔ Kɔkɔeawo gblɔ ɖa.” Eye ne míele ɖase ɖim na ame aɖe si metsɔ ɖe le mawusubɔsubɔnyawo me o la, míate ŋu abiae be, “Ðe nèse blemalododo sia kpɔa?” Ne ele susu me na mí be ame sia ame ƒe dzixɔsewo le vovo la, míatrɔ asi le míaƒe dzeɖonyawo ŋu wòasɔ na wo dometɔ ɖe sia ɖe.—1 Kor. 9:22, 23.\n10. (a) Nuteƒekpɔkpɔ kae su nɔviŋutsu aɖe si? (b) Aleke wò ŋutɔ nède dzesi ŋusẽ si le Mawu ƒe Nyaa ŋu le gbeƒãɖeɖedɔa me?\n10 Ame geɖe kpɔe be ne yewozã Mawu ƒe Nyaa le gbeƒãɖeɖedɔa me la, ewɔa dɔ geɖe ɖe yewoƒe nyaselawo dzi. Bu kpɔɖeŋu sia ŋu kpɔ. Nɔviŋutsu aɖe trɔ yi ŋutsu tsitsi aɖe si xlẽa míaƒe magazineawo ƒe geɖee nye ema la gbɔ. Le esi wòatsɔ Gbetakpɔxɔ yeyea anae ko teƒe la, nɔviŋutsua xlẽ mawunyakpukpui aɖe si woŋlɔ ɖe magazinea me la nɛ. Exlẽ 2 Korintotɔwo 1:3, 4 nɛ, si gblɔ be: ‘Dɔmetɔtrɔ Fofo kple akɔfafawo katã ƒe Mawu la faa akɔ na mí le míaƒe tetekpɔwo katã me.’ Nya mawo wɔ dɔ ɖe ŋutsua dzi ale gbegbe be egblɔ na nɔviŋutsua be wòagaxlẽ mawunyakpukpuia na ye ake. Eyome ŋutsua gblɔ ale si gbegbe eya kple srɔ̃a wohiã akɔfafae la na nɔviŋutsua, eye tso ekema dzi la, eva tsɔ ɖe le Biblia me gbedeasia me geɖe wu. Ðe màlɔ̃ ɖe edzi be ŋusẽ si le Mawu ƒe Nyaa ŋu la wɔa dɔ ɖe amewo dzi le gbeadzisubɔsubɔdɔa me oa?—Dɔw. 19:20.\nNE MÍELE NU FIAM LE KPLƆ̃TA\n11. Agba kae le nɔviŋutsu siwo fiaa nu le kplɔ̃ta la dzi?\n11 Kristotɔwo ƒe kpekpewo kple takpekpewo dede dzɔa dzi na mí katã. Yehowa subɔsubɔe nye susu vevitɔ si tae míedea kpekpe mawo ɖo. Azɔ hã, nu siwo míesrɔ̃na le teƒe mawo la ɖea vi geɖe na mí. Mɔnukpɔkpɔ gã aɖee su nɔviŋutsu siwo fiaa nu le kplɔ̃ta le kpekpe mawo me la si. Gake ele be woade dzesii hã be agba gã aɖee wònye le yewo dzi. (Yak. 3:1) Ele be woakpɔ egbɔ be yewotu yewoƒe nufiafiawo ɖe Mawu ƒe Nyaa dzi ɣeawokatãɣi. Ne wode dɔ asi na wò be nàfia nu le kplɔ̃ta la, aleke nàte ŋu awɔ ŋusẽ si le Biblia ŋu la ŋu dɔ le nya siwo nàgblɔ me?\n12. Aleke nuƒola ate ŋu akpɔ egbɔ be yetu yeƒe nuƒoa ɖe Ŋɔŋlɔawo dzi?\n12 Kpɔ egbɔ be ètu wò nuƒoa ɖe Ŋɔŋlɔawo dzi. (Yoh. 7:16) Nu kae esia bia? Gbã, ɖɔ ŋu ɖo be naneke nagavu tsyɔ mawunyakpukpui siwo nàxlẽ la dzi alo ahe nyaselawo ƒe susu ɖa le wo dzi o, eɖanye nuteƒekpɔkpɔwo, kpɔɖeŋuwo, alo mɔ si nu nàƒo nuƒoa le o. Azɔ hã, ɖo ŋku edzi be nufiafia tso Biblia me bia nu geɖe wu mawunyakpukpuiwo xexlẽ ko. Le nyateƒe me la, ne mawunyakpukpui siwo nèxlẽ la sɔ gbɔ akpa la, ate ŋu adzɔ be wo dometɔ aɖeke matsi susu me na nyaselawo o. Eya ta, tia mawunyakpukpui veviawo nyuie, eye gbɔ dzi ɖi nàxlẽ wo, aɖe wo me, awɔ kpɔɖeŋu ahafia ale si nyaselawo awɔ wo ŋu dɔe. (Neh. 8:8) Ne nuƒogbalẽ aɖe si habɔbɔa ta lae nàzã atsɔ aƒo nuƒoa la, di ɣeyiɣi nàdzro nuƒogbalẽa kple mawunyakpukpuiawo me nyuie. Dze agbagba nàkpɔ kadodo si le nuƒogbalẽa dzi nyawo kple mawunyakpukpuiawo dome. Azɔ zã mawunyakpukpui siwo ŋu dɔ nàwɔ la atsɔ aɖe nya vevi siwo le nuƒogbalẽa dzi la me. (Àte ŋu akpɔ aɖaŋuɖoɖo nyui aɖewo le Na Teokrasi Subɔsubɔ Suku ƒe Hehenana Naɖe Vi na Wò gbalẽa ƒe nusɔsrɔ̃ 21 va ɖo 23 lia me.) Ƒo wo katã ta la, do gbe ɖa nàbia Yehowa be wòakpe ɖe ŋuwò be nàna nyaselawo nade dzesi nufiame xɔasi siwo le eƒe Nyaa me.—Xlẽ Ezra 7:10; Lododowo 3:13, 14.\n13. (a) Aleke mawunyakpukpui aɖe si woxlẽ le Kristotɔwo ƒe kpekpe aɖe me la wɔ dɔ ɖe nɔvinyɔnu aɖe dzi? (b) Aleke mɔ si nu wozã Biblia le le míaƒe kpekpewo me la ɖe vi na wò?\n13 Ale si wowɔ ŋɔŋlɔawo ŋu dɔ le Kristotɔwo ƒe kpekpe aɖe me la wɔ dɔ ɖe nɔvinyɔnu aɖe si le Australia la dzi ale gbegbe. Togbɔ be eto nɔnɔme sesẽwo me le eƒe ɖevime hã, exɔ Biblia me nyateƒea eye wòɖe adzɔgbe na Yehowa. Eye togbɔ be eva zu Yehowa subɔla hã, enɔ sesẽm nɛ be wòaxɔe ase be Yehowa lɔ̃ ye. Gake ɣeyiɣi aɖe megbe la, eva ka ɖe edzi be Yehowa lɔ̃ ye. Nu kae kpe ɖe eŋu wòva ka ɖe edzi mlɔeba? Nu si kpe ɖe eŋue nye be, ede ŋugble le mawunyakpukpui aɖe si wozã le míaƒe kpekpe aɖe me ŋu, ewɔ numekuku tso eŋu, eye wòkpɔ kadodo si le kpukpui ma kple bubu siwo le Biblia me la dome. * Ðe ale si wowɔ Mawu ƒe Nyaa ŋu dɔ le kpekpewo kple takpekpewo me la wɔ dɔ ɖe dziwò le mɔ sia tɔgbi nu kpɔa?—Neh. 8:12.\n14. Aleke míate ŋu aɖee afia be míedea asixɔxɔ Yehowa ƒe Nyaa ŋu?\n14 Aleke gbegbee míekpɔa ŋudzedze ɖe Yehowa ƒe Nya, Biblia la, ŋue nye esi! Menye ɖeko lɔlɔ̃ ʋãe wòna nunana nyui sia amegbetɔwo o, ke ewɔ ŋugbe si wòdo be anɔ anyi tegbee la hã dzi. (1 Pet. 1:24, 25) Eya ta, anyo ŋutɔ be míanɔ Mawu ƒe Nya la xlẽm edziedzi, awɔ eŋu dɔ le míaƒe agbe me, eye míanɔ ezãm atsɔ anɔ kpekpem ɖe ame bubuwo ŋu. Ne míewɔnɛ alea la, ekema míele eɖem fia be míelɔ̃ nunana xɔasi sia hekpɔa ŋudzedze ɖe eŋu, eye ƒo wo katã ta la, míelɔ̃ Yehowa Mawu, Ame si gbɔ wòtso la hã.\n^ mm. 13 Kpɔ aɖaka si nye “ Meɖɔ Susu Ma Ðo.”\nMƆ SIWO DZI NÀTO AWƆ ŊUSẼ SI LE MAWU ƑE NYAA ŊU LA ŊU DƆ\nle wò agbenɔnɔ me:\nNɔ exlẽm edziedzi\nDe ŋugble le eŋu\nTsɔ nu si nèsrɔ̃ la wɔ dɔe\nle gbeƒãɖeɖedɔa me:\nNɔ Ŋɔŋlɔawo zãm edziedzi\nHe susu yi kpukpuia me nya veviwo dzi eye nàɖe wo me\nHe susu yi Mawu ƒe Nyaa dzi le mɔ si ana woade bubu eŋu nu\nne èle nu fiam le kplɔ̃ta:\nTu wò nuƒoa ɖe Ŋɔŋlɔawo dzi\nMègaɖe mɔ nuteƒekpɔkpɔwo, kpɔɖeŋuwo, alo mɔ si nu nàƒo nuƒoa le la navu atsyɔ Biblia me nyawo dzi o\nNe èxlẽ mawunyakpukpui aɖe la, gbɔ dzi ɖi nàɖe eme, awɔ kpɔɖeŋu ahafia ale si woawɔ eŋu dɔe\n“Meɖɔ Susu Ma Ðo”\nƑe geɖe le Victoria ƒe nyateƒea xɔxɔ vɔ megbe la, ekpɔtɔ nɔ sesẽm nɛ be wòaxɔe ase be Mawu lɔ̃ ye. Aleke wòdzɔe be wòva se ele ɖokui me mlɔeba be Mawu lɔ̃ ye? Victoria gblɔ be:\n“Ƒe 15 le nye nyɔnyrɔxɔxɔ megbe hafi meɖɔ susu ma ɖo. Le nuƒo aɖe me le . . . Fiaɖuƒe Akpata me la, nuƒolaa xlẽ Yakobo 1:23, 24. Kpukpui mawo tsɔ Mawu ƒe Nya la sɔ kple ahuhɔ̃e si me míate ŋu akpɔ mía ɖokuiwo le abe ale si Yehowa kpɔa míi ene. Menɔ ɖokuinye biam be, Ðe wòanye be ale si mekpɔa ɖokuinyee la to vovo na ale si Yehowa kpɔnama? Gbã la, nyemenɔ didim be malɔ̃ ɖe susu yeye sia dzi o. Eganɔ wɔwɔm nam kokoko be manya wɔ be Yehowa nalɔ̃m o.\n“Ŋkeke ʋɛ aɖewo megbe la, mexlẽ mawunyakpukpui aɖe si na meɖe asi le susu ma ŋu. Mawunyakpukpui mae nye Yesaya 1:18, afi si Yehowa gblɔ le be: ‘Miva ne míakpɔ mía dome nyawo gbɔ. Ne miaƒe nu vɔ̃wo biã helĩhelĩ hã la, woafu abe sno ene; ne wobiã abe nyagadzĩ ene hã la, woazu abe alẽfu ene.’ Ðeko wòwɔ nam abe ɖe Yehowa le gbɔgblɔm nam ene be: ‘Vicky, va ne míadzra mía dome ɖo. Medze si wò, menya wò nu vɔ̃wo, menya wò dzi—eye melɔ̃ wò.’\n“Metsi zãdomadɔlɔ̃e gbe ma gbe. Nyemenɔ kakam ɖe edzi be Yehowa ate ŋu alɔ̃m o, gake meva nɔ ŋugble dem le Yesu ƒe tafevɔsaa ŋu. Enumake nye susu gblɔ nam be Yehowa gbɔ dzi ɖi nam ƒe gbogbo siawo, eye wòle eɖem fia le mɔ vovovowo nu be yelɔ̃m. Ke hã, ɖeko wònɔ abe ɖe meto nye nuwɔnawo dzi nɔ gbɔgblɔm nɛ ene be: ‘Wò lɔlɔ̃ la nu mesẽ nenema gbegbe be wòaɖo gbɔnye o. Viwòa ƒe vɔsaa mate ŋu alé avu ɖe nye nu vɔ̃wo ta o.’ Ðeko wònɔ abe ɖe metsɔ tafevɔsa la nɔ gbe ƒum do ɖe Yehowa ene. Ke mlɔeba esi mede ŋugble le nunana si nye tafea ŋu vɔ la, meva nɔ sesem le ɖokuinye me be Yehowa lɔ̃m.”


Sɔhɛwo—Ðoɖo Kae Miawɔ Ðe Miaƒe Etsɔme Ŋu? | Nusɔsrɔ̃\nGBE BUBU Afrikaans Albanian Amerika Tokunɔgbe Amharic Amis Angola Tokunɔgbe Arabic Argentina Tokunɔgbe Armenian Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Bolivia Tokunɔgbe Boulou Brazil Tokunɔgbe Britain Tokunɔgbe Bulgarian Catalan Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitumbuka Chiyao Chol Chuvash Cibemba Cinyanja Colombia Tokunɔgbe Croatian Cuba Tokunɔgbe Czech Czech Republic Tokunɔgbe Dangme Danish Digor Douala Dutch Ecuador Tokunɔgbe Edo Efik Estonian Eŋlisi Eʋegbe Fijian Finland Tokunɔgbe Finnish Fon France Tokunɔgbe Franse Ga Garifuna Georgian German Germany Tokunɔgbe Greece Tokunɔgbe Greek Guarani Gujarati Gun Haitian Creole Hausa Hebrew Hiligaynon Hindi Hiri Motu Hungarian Hungary Tokunɔgbe Ibanag Icelandic Igbo Iloko India Tokunɔgbe Indonesia Tokunɔgbe Indonesian Isoko Italian Italy Tokunɔgbe Japan Tokunɔgbe Japanese Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Tokunɔgbe Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malawi Tokunɔgbe Malay Malayalam Mam Mambwe-Lungu Marathi Maya Mazatec (Huautla) Mbunda Mexico Tokunɔgbe Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Paraguay Tokunɔgbe Persian Peru Tokunɔgbe Philippines Tokunɔgbe Pidzin (Kamerun) Poland Tokunɔgbe Polish Portugal Tokunɔgbe Portuguese Punjabi Quebec Tokunɔgbe Quechua (Ancash) Quechua (Bolivia) Romania Tokunɔgbe Romanian Russia Tokunɔgbe Russian Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovakia Tokunɔgbe Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Swahili Swahili (Congo) Swati Swedish Tagalog Taiwan Tokunɔgbe Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Venezuela Tokunɔgbe Vietnamese Waray-Waray Welsh Wolaita Xhosa Yoruba Zande Zapotec (Isthmus) Zimbabwe Tokunɔgbe Zulu\n“Yehowa ƒe nu nenyo ŋuwò vevie, ekema ana nu siwo wò dzi di la wò.”—PS. 37:4.\nHADZIDZI: 135, 81\nNU KAE NYE WÒ SUSU?\nAgbemetaɖodzinu kawoe ana nàkpɔ dzidzɔ le etsɔme?\nNu kae nàsrɔ̃ ne èkpɔ gome le ɣeyiɣiawo katã ƒe subɔsubɔdɔa me esime nènye sɔhɛ?\nNe ètsɔ mɔɖeɖedɔa wɔ wò agbemedɔe la, mɔnukpɔkpɔ kawoe ate ŋu asu asiwò?\n1. Nu ka ŋue wòle be sɔhɛ ɖe sia ɖe natso nya me le ku ɖe eƒe etsɔme ŋu, gake nu ka tae mele be wòatsi dzimaɖi fũu le eŋu o? (Kpɔ foto si le nyati sia ƒe gɔmedzedze.)\nMI SƆHƐWO, mialɔ̃ ɖe edzi godoo be hafi miazɔ mɔ aɖe la, nunya le eme be miawɔ ɖoɖo ɖe afi si miayi ŋu. Agbea le abe mɔzɔzɔ ene, eye ɣeyiɣi si me wòle be miawɔ ɖoɖo ɖe agbea ŋue nye esime miekpɔtɔ nye sɔhɛwo. Enye nyateƒe be esia menɔa bɔbɔe ɣesiaɣi o. Nyɔnuvi aɖe si ŋkɔe nye Heather gblɔ be: “Esia doa ŋɔdzi nam. Ebia be matso nya me le nu si mawɔ le nye agbemeŋkekeawo katã me ŋu.” Ne esia wɔwɔ doa ŋɔdzi na mi la, miɖo ŋku edzi be Yehowa gblɔ na eƒe amewo be: “Mègatsi dzi o, elabena nyee nye wò Mawu. Mado ŋusẽ wò; makpe ɖe ŋuwò.”—Yes. 41:10.\n2. Aleke nèwɔ nya be Yehowa di be nàwɔ ɖoɖo ɖe wò agbe ŋu ale be nàkpɔ dzidzɔ le etsɔme?\n2 Yehowa le dzi dem ƒo na wò be nàwɔ ɖoɖo ɖe wò etsɔme ŋu le nunya me. (Nyagb. 12:1; Mat. 6:20) Edi be nàkpɔ dzidzɔ. Eƒe nuwɔwɔ dodzidzɔname siwo nèkpɔna, esiwo ƒe gbeɖiɖi nèsena kple nuɖuɖu vivi siwo nèɖuna la ɖo kpe esia dzi. Bu ale si wòléa be na mí kple ale si wòfiaa mɔ nyuitɔ si nu míanɔ agbe ɖo la mí hã ŋu kpɔ. Yehowa gblɔ na ame siwo gbe eƒe aɖaŋuɖoɖowo la be: “Nu si medzea ŋunye o lae mietia. . . . Kpɔ ɖa! Nye subɔlawo akpɔ dzidzɔ, ke miawo la, ŋu akpe mi. Kpɔ ɖa! Nye subɔlawo atso aseye le dzi ƒe dzidzɔkpɔkpɔ ta.” (Yes. 65:12-14) Ne míetso nya me nyuie le agbe me la, míehea ŋutikɔkɔe vɛ na Yehowa.—Lod. 27:11.\nTAÐODZINU SIWO ANA NÀKPƆ DZIDZƆ\n3. Nu kae Yehowa di be nàwɔ?\n3 Nu kae Yehowa di be nàtsɔ wò agbea awɔ? Hafi nàte ŋu akpɔ dzidzɔ vavãtɔ la, ehiã be nànya Yehowa ahasubɔe nuteƒewɔwɔtɔe. Aleae Yehowa wɔ mí. (Ps. 128:1; Mat. 5:3) Esia to vovo sãsãsã na ale si wòwɔ lãwoe. Nu siwo lãwo wɔna koe nye be woaɖu nu, ano nu ahadzi viwo. Gake to vovo na nu mawo la, Mawu di be nàwɔ ɖoɖo ɖe nu bubuwo hã ŋu ale be nàkpɔ dzidzɔ. Wɔwòla la nye ‘lɔlɔ̃ ƒe Mawu’ kple “Mawu dzidzɔtɔ,” ame si wɔ amegbetɔwo ɖe ‘eƒe nɔnɔme nu.’ (2 Kor. 13:11; 1 Tim. 1:11; 1 Mose 1:27) Ne èsrɔ̃ mía Mawu si nye lɔlɔ̃ ƒe Mawu la ƒe nɔnɔme la, àkpɔ dzidzɔ. Ŋɔŋlɔawo gblɔ be: “Dzidzɔ geɖe le nunana me wu nuxɔxɔ.” (Dɔw. 20:35) Ðe wò ŋutɔ èkpɔ nya ma ƒe nyateƒenyenye teƒe kpɔa? Esia nye nyateƒenya vevi aɖe le amegbetɔwo ƒe agbe me. Eya ta, Yehowa di be ɖoɖo si nàwɔ ɖe wò agbe ŋu la naku ɖe ale si nàɖe lɔlɔ̃ afia Mawu kple ame bubuwo ŋu.—Xlẽ Mateo 22:36-39.\n4, 5. Nu kae na Yesu kpɔ dzidzɔ?\n4 Yesu Kristo ɖo kpɔɖeŋu deblibo ɖi na mi sɔhɛwo. Esime wònye ɖevi la, ɖikeke mele eme o be efe fefe hekpɔ dzidzɔ. Mawu ƒe Nyaa gblɔ be, “nukoɣi li . . . eye ɣeɖuɣi li.” (Nyagb. 3:4) Yesu srɔ̃ Ŋɔŋlɔawo hã, si wɔe be wòte ɖe Yehowa ŋu kplikplikpli. Esi wòxɔ ƒe 12 la, nufiala siwo nɔ gbedoxɔa me la ƒe mo wɔ yaa ‘le eƒe nugɔmesese kple eƒe nyaŋuɖoɖowo ŋuti.’—Luka 2:42, 46, 47.\n5 Yesu tsi va zu ame ɖɔʋu si nye dzidzɔme. Nu kae na wòkpɔ dzidzɔ? Tsɔ kpe ɖe dɔ bubu siwo Mawu de esi ŋu la, enyae be Mawu di hã be ‘yeagblɔ nya nyui na ame dahewo eye yeana ŋkuagbãtɔwo nakpɔ nu.’ (Luka 4:18) Nu si na Yesu kpɔ dzidzɔe nye be ewɔ nu si Mawu di tso esi. Psalmo 40:8 ɖe ale si Yesu se le eɖokui me la gblɔ nyuie ale: “Oo nye Mawu, wò lɔlɔ̃nu wɔwɔe nye nye dzidzɔ.” Yesu ƒe dzidzɔe wònye be yeafia nu amewo tso ye Fofo si le dziƒo la ŋu. (Xlẽ Luka 10:21.) Esia tae esi Yesu fia nu nyɔnu aɖe tso mawusubɔsubɔ vavãtɔ ŋu vɔ la, egblɔ na eƒe nusrɔ̃lawo be: “Nye nuɖuɖue nye be mawɔ ame si dɔm ɖa la ƒe lɔlɔ̃nu, eye mawu dɔ si wòde asi nam la nu.” (Yoh. 4:31-34) Esi Yesu ɖe lɔlɔ̃ fia Mawu kple ame bubuwo ta la, ekpɔ dzidzɔ. Ne wò hã èwɔ esia la, àkpɔ dzidzɔ godoo.\n6. Nu ka tae wònyo be nàdzro ɖoɖo si nèwɔ ɖe wò agbe ŋu la me kple Kristotɔ kpɔnuteƒewo?\n6 Kristotɔ geɖe dze mɔɖeɖedɔa gɔme esime wonye sɔhɛwo, eye esia na wokpɔ dzidzɔ. Ðe manyo be nàƒo nu tso ɖoɖo si nèwɔ ɖe wò agbe ŋu la ŋu na wo oa? “Afi si adaŋudede mele o la, tameɖoɖowo tsia akpo dzi, ke afi si aɖaŋuɖola geɖewo le la, nuwo dzea edzi.” (Lod. 15:22) Kristotɔ siawo siwo tsi le xɔse me la agblɔ na wò be hehe si nàxɔ le ɣeyiɣiawo katã ƒe subɔsubɔdɔa me la aɖe vi na wò le wò agbemeŋkekewo katã me. Esi Yesu ɖe mɔ Fofoa fia nui le dziƒo vɔ la, egayi edzi srɔ̃ nu geɖe le eƒe anyigba dzi subɔsubɔdɔa me. Le kpɔɖeŋu me, eya ŋutɔ kpɔ dzidzɔ si gbegbe wònyena be woafia nu amewo wòaɖo woƒe dzi gbɔ la teƒe, eye enya dzidzɔ si wònyena ne wowɔ nuteƒe le dodokpɔwo me hã. (Xlẽ Yesaya 50:4; Heb. 5:8; 12:2) Azɔ, na míadzro ɣeyiɣiawo katã ƒe subɔsubɔdɔ siwo ate ŋu ana nàkpɔ dzidzɔ la dometɔ aɖewo me kpɔ.\nNU SI TAE NUSRƆ̃LAWƆWƆDƆAE NYE DƆ NYUITƆ\n7. Nu ka tae sɔhɛ geɖe kpɔa dzidzɔ le nusrɔ̃lawɔwɔdɔa me?\n7 Yesu gblɔ be: “Miheyi ɖawɔ dukɔwo . . . me tɔwo woanye nusrɔ̃lawo, . . . miafia [nu] wo.” (Mat. 28:19, 20) Ne èwɔ ɖoɖo be yeatsɔ nusrɔ̃lawɔwɔdɔa awɔ wò agbemedɔe la, ekema, dɔ si naa dzidzeme wu, si hea ŋutikɔkɔe vɛ na Mawue nye ema nètia. Abe ale si wòle le dɔ ɖe sia ɖe gome ene la, axɔ ɣeyiɣi hafi nàva bi ɖe dɔ sia me. Nyitsɔ laa la, nɔviŋutsu aɖe si ŋkɔe nye Timothy, si dze mɔɖeɖedɔa gɔme esime wònye sɔhɛ la gblɔ be: “Ɣeyiɣiawo katã ƒe subɔsubɔdɔa doa dzidzɔ nam, elabena eyae nye mɔ si dzi metona ɖenɛ fiana Yehowa be melɔ̃e. Le gɔmedzedzea me la, nyemete ŋu dze Biblia-nusɔsrɔ̃ aɖeke gɔme o, gake emegbe meʋu yi anyigbamama bubu me, eye medze Biblia-nusɔsrɔ̃ geɖe gɔme le ɣleti ɖeka ko me. Nye nusrɔ̃vi ɖeka te kpekpeawo dede le Fiaɖuƒe Akpata me. Esi mede ɣleti eve ƒe hehenasuku si nye Nɔviŋutsu Trewo Ƒe Bibliasrɔ̃sukua * megbe la, woɖom ɖe anyigbamama bubu me, eye medze Biblia-nusɔsrɔ̃ ene gɔme le afi ma. Nufiafia amewo doa dzidzɔ nam, elabena enana mekpɔa ale si gbɔgbɔ kɔkɔea le woƒe agbenɔnɔ trɔm.”—1 Tes. 2:19.\n8. Nu kae sɔhɛ Kristotɔ aɖewo wɔ ale be woate ŋu aɖe gbeƒã na ame geɖe wu?\n8 Kristotɔ sɔhɛ aɖewo srɔ̃ gbe bubu. Le kpɔɖeŋu me, Jacob, si tso North America la, gblɔ be: “Esime mexɔ ƒe adre la, nye sukuhati geɖewo nye Vietnamtɔwo. Medi be maƒo nu tso Yehowa ŋu na wo, eya ta, le ɣeyiɣi aɖe megbe la, mewɔ ɖoɖo be masrɔ̃ wo degbea. Nu si mewɔ koŋue nye be, metsɔa Eŋlisigbe me Gbetakpɔxɔ me nyawo sɔna kple Vietnamgbe me tɔwo. Medze xɔlɔ̃wo hã le Vietnamgbedolawo ƒe hame aɖe si te ɖe mía ŋu la me. Esi mexɔ ƒe 18 la, medze mɔɖeɖedɔa gɔme. Emegbe, mede Nɔviŋutsu Trewo Ƒe Bibliasrɔ̃sukua. Esia le vi ɖem nam le afi si mele mɔɖeɖedɔa wɔm le fifia. Nye ɖeka koe nye hamemetsitsi le Vietnamgbedolawo ƒe ƒuƒoƒo si me mele la me. Ewɔa nuku na Vietnamtɔ geɖewo be mesrɔ̃ woƒe gbea. Woxɔam nyuie, eye zi geɖe la, metea ŋu dzea Biblia-sɔsrɔ̃ gɔme kpli wo. Wo dometɔ aɖewo va xɔ nyɔnyrɔ.”—Tsɔe sɔ kple Dɔwɔwɔwo 2:7, 8.\n9. Mɔ ka nue nusrɔ̃lawɔwɔdɔa naa hehe mí le?\n9 Nusrɔ̃lawɔwɔdɔa ana hehe wò nàzu ame si léa fɔ ɖe dɔ ŋu, ana nàbi ɖe nuƒoƒo me, dzi anɔ ƒowò, eye ànye ame si ɖɔa ŋu ɖo le nuwɔwɔ kple amewo me. (Lod. 21:5; 2 Tim. 2:24) Gake nu si koŋ ana nàkpɔ dzidzɔ le nusrɔ̃lawɔwɔdɔa mee nye be, akpe ɖe ŋuwò nànya Ŋɔŋlɔ siwo ɖo kpe wò dzixɔsewo dzi la nyuie. Akpe ɖe ŋuwò hã be nàsrɔ̃ ale si nàwɔ dɔ aduadu kple Yehowa.—1 Kor. 3:9.\n10. Ne èle anyigbamama si metsea ku o me gɔ̃ hã la, aleke nàwɔ akpɔ dzidzɔ le nusrɔ̃lawɔwɔdɔa me?\n10 Ne ame geɖe melɔ̃na be yewoasrɔ̃ Biblia le anyigbamama si me nèle me o gɔ̃ hã la, àte ŋu akpɔ dzidzɔ le nusrɔ̃lawɔwɔdɔa me. Menye ame ɖeka ƒe dɔe nusrɔ̃lawɔwɔdɔa nye o. Hame bliboa kpea asi ɖe dzi anukwaretɔwo didi ŋu. Togbɔ be ɖewohĩ nɔvi ɖeka koe ke ɖe ame aɖe si va zu nusrɔ̃la ŋu hã la, hame bliboa kpe asi ɖe amewo didi ŋu, eye wo katã woakpɔ dzidzɔ. Le kpɔɖeŋu me, Brandon wɔ mɔɖeɖedɔa le anyigbamama matseku aɖe me ƒe asieke sɔŋ. Egblɔ be: “Gbeƒãɖeɖe nya nyuia doa dzidzɔ nam, elabe eyae nye dɔ si Yehowa de asi na mí be míawɔ. Esi mewu suku nu teti koe medze mɔɖeɖedɔa gɔme. Melɔ̃a dzidede ƒo na sɔhɛ siwo le míaƒe hamea me eye dzi dzɔam ne mekpɔ ale si wole ŋgɔyiyi wɔm le hamea me. Esi mede Nɔviŋutsu Trewo Ƒe Bibliasrɔ̃sukua megbe la, woɖom ɖe anyigbamama bubu me be mayi mɔɖeɖedɔa dzi le afi ma. Togbɔ be ame siwo mesrɔ̃ nu kple le anyigbamamaa me la dometɔ aɖeke mexɔ nyɔnyrɔ o hã la, nɔvi bubuwo ƒe nusrɔ̃viwo xɔ nyɔnyrɔ. Edzɔ dzi nam ŋutɔ be mewɔ ɖoɖo kpɔ gome le nusrɔ̃lawɔwɔdɔa me bliboe.”—Nyagb. 11:6.\nMƆNUKPƆKPƆ SIWO ATE ŊU ASU ASIWÒ\n11. Subɔsubɔdɔ kɔkɔea ƒe akpa ka mee sɔhɛ geɖe le gome kpɔm le?\n11 Subɔsubɔdɔ ƒe mɔnukpɔkpɔ geɖe le ʋuʋu ɖi na mi. Le kpɔɖeŋu me, sɔhɛ geɖe tsɔ wo ɖokuiwo na faa le gome kpɔm le xɔtudɔwo me. Ehiã be habɔbɔa natu Fiaɖuƒe Akpata alafa geɖe. Xɔ siawo tutu hea ŋutikɔkɔe vɛ na Mawu. Eye asikpekpe ɖe dɔ sia ŋu ana nàkpɔ dzidzɔ. Abe ale si ko wòle le subɔsubɔdɔ kɔkɔe bubuawo gome ene la, dzi adzɔ wò be nàde ha kple wò hadɔwɔlawo. Teokrasixɔtudɔwo hã ana hehe wò, elabena woana nàsrɔ̃ dedienɔnɔ ƒe vevienyenye, àsrɔ̃ veviedodonu kpakple dɔwɔwɔ aduadu kple dɔa dzi kpɔlawo.\nAme siwo ƒo wo ɖokui ɖe ɣeyiɣiawo katã ƒe subɔsubɔdɔa me la akpɔ yayra geɖe (Kpɔ memama 11-13)\n12. Aleke mɔɖeɖedɔa ate ŋu ana subɔsubɔmɔnukpɔkpɔ bubuwo nasu asiwò?\n12 Nɔviŋutsu aɖe si ŋkɔe nye Kevin gblɔ be: “Tso nye ɖevime kee meɖoe be mava wɔ ɣeyiɣiawo katã ƒe subɔsubɔdɔ na Yehowa gbe ɖeka. Mlɔeba, esi mexɔ ƒe 19 la, medze mɔɖeɖedɔa gɔme. Mewɔa dɔ ŋkeke aɖewo na nɔviŋutsu aɖe si nye xɔtula ale be mate ŋu akpɔ ɖokuinye dzi. Mesrɔ̃ xɔgbagba kpakple fesrewo kple ʋɔtruwo dede. Emegbe, mewɔ dɔ kple kpekpeɖeŋunadɔwɔla siwo naa kpekpeɖeŋu nɔvi siwo ŋu ahom gblẽ nu le hena ƒe eve; míetu Fiaɖuƒe Akpatawo hedzra nɔviwo ƒe aƒewo hã ɖo. Esi mese be wohiã xɔtudɔwɔlawo le South Africa la, mede asi dɔbiagbalẽ te be mayi, eye wokpem. Le Afrika afi sia la, ne mekpɔ gome le Fiaɖuƒe Akpata tutu dɔ aɖe me hena kwasiɖa ʋɛ aɖewo megbe la, meyia teƒe bubu ɖakpea asi ɖe Fiaɖuƒe Akpata tutu dɔ bubu ŋu. Nye kple nye xɔtuha me tɔwo míele abe ƒome ene. Mí katã míenɔa teƒe ɖeka, míesrɔ̃a Biblia ɖekae hewɔa dɔ ɖekae. Gbeƒãɖeɖedɔa wɔwɔ kple nutoa me nɔviwo kwasiɖa sia kwasiɖa hã doa dzidzɔ nam. Ðoɖo si mewɔ tso nye ɖevime ke la na meva le dzidzɔ kpɔm wu ale si mesusui gɔ̃ hã.”\n13. Aleke Betel subɔsubɔdɔa nana sɔhɛwo kpɔa dzidzɔ?\n13 Sɔhɛ aɖewo siwo wɔ ɖoɖo be yewoawɔ ɣeyiɣiawo katã ƒe subɔsubɔdɔ na Yehowa la le subɔsubɔm le Betel fifia. Betel subɔsubɔdɔa nye agbemedɔ nyui aɖe si me dzidzɔ geɖe le, elabena dɔ ɖe sia ɖe si nàwɔ le afi ma la nye subɔsubɔdɔwɔwɔ na Yehowa. Betel-ƒomea kpea asi ɖe Biblia kple Biblia-srɔ̃gbalẽ siwo kpena ɖe amewo ŋu wosrɔ̃a nyateƒea la tata ŋu. Betel-ƒomea me tɔ aɖe si ŋkɔe nye Dustin gblɔ be: “Tso esime mexɔ ƒe asieke kee meɖoe be mawɔ ɣeyiɣiawo katã ƒe subɔsubɔdɔa, eye medze mɔɖeɖedɔa gɔme esi mewu suku nu. Ƒe ɖeka kple afã megbe la, wokpem be mava subɔ le Betel. Esi meyi Betel la, mesrɔ̃ agbalẽtamɔ̃ zazã, emegbe mesrɔ̃ kɔmpiutadzidɔwɔɖoɖo ŋu dɔ wɔwɔ hã. Esi mele Betel ta la, mesea ale si gbeƒãɖeɖedɔa le dzidzedze kpɔm le xexea me katã la ŋuti nyatakakawo tẽe. Subɔsubɔ le afi sia doa dzidzɔ nam, elabe dɔ siwo míewɔna la kpena ɖe amewo ŋu wova nyaa Yehowa helɔ̃nɛ.”\nÐOÐO KAE NÀWƆ ÐE WÒ ETSƆME ŊU?\n14. Nu kawoe nàte ŋu awɔ fifia atsɔ adzra ɖo ɖe ɣeyiɣiawo katã ƒe subɔsubɔdɔa wɔwɔ ŋu?\n14 Aleke nàte ŋu adzra ɖo ɖe ɣeyiɣiawo katã ƒe subɔsubɔdɔa wɔwɔ ŋu? Hafi nàte ŋu asubɔ Yehowa nyuie la, ehiã be nàtu Kristotɔwo ƒe nɔnɔme nyuiwo ɖo. Eya ta, do vevie Mawu ƒe Nya la sɔsrɔ̃, de ŋugble le eŋu, eye nàdze agbagba aʋu wò xɔse me le hamea ƒe kpekpewo me. Esime nègakpɔtɔ le suku dem la, dze agbagba nàbi ɖe nya nyuia gbɔgblɔ na amewo me. Srɔ̃ ale si nàɖe ɖetsɔleme afia amewo hã. Àte ŋu awɔ esia ne ètsɔa ŋuɖɔɖo biaa woƒe susu le nyawo ŋu eye nèɖoa to wo nyuie ne wole nu ƒom. Azɔ hã, àte ŋu atsɔ ɖokuiwò ana faa be yeakpe asi ɖe dɔwo ŋu le miaƒe hamea me. Esia ƒe ɖewoe nye Fiaɖuƒe Akpata me dzadzraɖo kple beléle nɛ. Edzea Yehowa ŋu be yeazã ame siwo bɔbɔa wo ɖokuiwo ɖe anyi hetsɔa wo ɖokuiwo nana faa alea. (Xlẽ Psalmo 110:3; Dɔw. 6:1-3) Apostolo Paulo kpe Timoteo be wòawɔ ɖeka kpli ye le dutanyanyuigbɔgblɔdɔa me, elabena nɔviwo “ƒo nu nyui le eŋu.”—Dɔw. 16:1-5.\n15. Ðoɖo kae nàte ŋu awɔ be nàkpɔ ɖokuiwò dzi le mɔɖeɖedɔa me?\n15 Le go geɖe me la, ehiã be dɔwɔɖui nanɔ mɔɖelawo si. (Dɔw. 18:2, 3) Ðewohĩ, àte ŋu asrɔ̃ dɔ ɣeyiɣi kpui aɖe le dɔsrɔ̃suku be wòakpe ɖe ŋuwò nàkpɔ ɣeyiɣi aɖe ƒe dɔ si hiã le miaƒe nutoa me. Ne èle ɖoɖoa wɔm la, ƒo nu kple miaƒe nutome sue dzikpɔla kple mɔɖela siwo le miaƒe nutome suea me. Bia wo be dɔwɔɖui kae asɔ na mɔɖelawo hã. Eyome, abe ale si Biblia gblɔe ene la, “tsɔ wò dɔ ɖe sia ɖe de asi na Yehowa, ekema wò ɖoɖowo adze edzi.”—Lod. 16:3; 20:18.\n16. Ne èsubɔ Yehowa bliboe esime nènye sɔhɛ la, aleke esia ate ŋu adzra wò ɖo ɖe agbanɔamedzi bubuwo tsɔtsɔ ŋu le etsɔme?\n16 Ka ɖe edzi be Yehowa di be wò “asi nasu” etsɔme si me dzidzɔ vavã le dzi. (Xlẽ 1 Timoteo 6:18, 19.) Ɣeyiɣiawo katã ƒe subɔsubɔdɔa wɔwɔ ana nàva nɔ ha dem kple ɣeyiɣiawo katã ƒe subɔla bubuwo, eye esia akpe ɖe ŋuwò nàtsi le xɔse me. Ame geɖe kpɔe be esi yewosubɔ Yehowa bliboe le yewoƒe sɔhɛme ta la, esia kpe ɖe yewo ŋu yewole dzidzɔ kpɔm le yewoƒe srɔ̃ɖeɖe me. Zi geɖe la, ame siwo nɔ mɔɖeɖedɔa wɔm hafi va ɖe srɔ̃ la tea ŋu yia mɔɖeɖedɔa dzi ɖekae le woƒe srɔ̃ɖeɖea megbe.—Rom. 16:3, 4.\n17, 18. Akpa kae wò dzi awɔ ne èle ɖoɖo wɔm ɖe wò etsɔme ŋu?\n17 Dzi la wɔa akpa vevi aɖe ne ame le ɖoɖo wɔm ɖe etsɔme ŋu. Psalmo 20:4 gblɔ tso Yehowa ŋu be: “Nena nu si wò dzi di la wò eye wòana wò ɖoɖowo katã nadze edzi na wò.” Eya ta, bu tame le nu si nèdi be nàtsɔ wò agbe awɔ ŋu. De ŋugble le nu si wɔm Yehowa le le míaƒe ŋkekea me kple nu si nàte ŋu awɔ atsɔ akpe asi ɖe eƒe dɔa ŋu la ŋu. Eyome, ɖoe wò taɖodzinu be nàwɔ nu si adze eŋu.\n18 Ne sɔhɛ ye nènye la, zã wò agbea nàtsɔ asubɔ Yehowa bliboe fifia. Esia ana nàkpɔ dzidzɔ geɖe, elabena esia ahe ŋutikɔkɔe vɛ nɛ. Ɛ̃, “Yehowa ƒe nu nenyo ŋuwò vevie, ekema ana nu siwo wò dzi di la wò.”—Ps. 37:4.\n^ mm. 7 Fiaɖuƒe Nyanyuigblɔlawo Ƒe Sukua va xɔ ɖe suku sia teƒe.\nAudio Nu siwo woate ŋu aƒo ase ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA July 2017\nCameron Kpɔ Dzidzeme Vavãtɔ Kekeake


2 Samuel 23 | Biblia Le Internet Dzi | Xexe Yeye Gɔmeɖeɖe\nDavid ƒe nya mamlɛawo (1-7)\nDavid ƒe kalẽtɔwo ƒe dɔwɔwɔwo (8-39)\n23 Ke David ƒe nya mamlɛawoe nye esi:+ “David, Isai vi la, ƒe numenya,+Kple ŋutsu si wodo ɖe dzi la ƒe numegbe,+Yakob ƒe Mawu ƒe amesiamina+ la,Henɔ si ƒe nu nyoa ame ŋu,* si kpa+ Israel-viwo ƒe hawo. 2 Yehowa ƒe gbɔgbɔe ƒo nu to dzinye;+Eye eƒe nya le nye aɖe dzi.+ 3 Israel ƒe Mawu la ƒo nu;Israel ƒe Agakpe+ la gblɔ nam be: ‘Ne ame si le amegbetɔwo dzi ɖum la le dzɔdzɔe,+Eye wòle dzi ɖum le mawuvɔvɔ̃ me la,+ 4 Ele abe ŋdikekeli ne ɣe dze ene,+Ele abe ŋdi si alilikpo aɖeke medo o ene. Ele abe ale si xexea me kɔna le tsidzadza megbe ene,Si nana gbe miena tso anyigba me.’+ 5 Ðe nye aƒe mele alea le Mawu ŋkume oa? Elabena ebla nu mavɔ kplim,+Si wòɖo pɛpɛpɛ le goawo katã me wòle dedie. Elabena eyae nye nye xɔxɔ kple nye dzidzɔ katã,Ðe mana woadzi ɖe edzi godoo oa?+ 6 Ke wotsɔa yakamewo katã ya ƒua gbe+ abe ŋù ene,Elabena womate ŋu atsɔ asi afɔ wo o. 7 Ne ame aɖe be yeaka asi wo ŋu la,Ele be wòatsɔ ga kple akplɔti ɖe asi,Eye wòatɔ dzo wo woafiã keŋ ɖe wo teƒe.” 8 David ƒe kalẽtɔwo ƒe ŋkɔwoe nye esi:+ Yoseb-Basebet, si nye Takemonitɔ, eye wònye kalẽtɔ etɔ̃awo ƒe tatɔ.+ Ewu ame alafa enyi kple eƒe akplɔ le aʋakpekpe ɖeka me. 9 Eya yome Eleazar,+ Dodo+ vi, Ahohi vi, enɔ kalẽtɔ etɔ̃ siwo nɔ David ŋu la dome esime woɖe alɔme le Filistitɔwo ŋu. Filistitɔwo ƒo ƒu ɖe afi ma ɣemaɣi hena aʋawɔwɔ, eye esi Israel ŋutsuwo si la, 10 enɔ te henɔ Filistitɔwo wum va se ɖe esime ɖeɖi te eƒe asi ŋu wodze ti ɖe yi la ŋu.+ Ale Yehowa na woɖu dzi* gã aɖe gbe ma gbe;+ eye dukɔa gbugbɔ dze eyome henɔ nu ɖem le ame siwo wowu la ŋu. 11 Eya yome Sama, Hararitɔ Age vi. Filistitɔwo ƒo ƒu ɖe Lehi, afi si ayigble aɖe le; eye dukɔ la si le Filistitɔwo nu. 12 Sama tɔ ɖe agble la titina, eye wòwɔ avu ɖe eta, eye wòsi Filistitɔwo, ale Yehowa na woɖu dzi* gã aɖe.+ 13 Tatɔ blaetɔ̃awo dometɔ etɔ̃ yi David gbɔ le Adulam-gado+ la me le nuŋeɣi, eye Filistitɔwo ƒe aʋawɔlawo ƒe ƒuƒoƒo aɖe ƒu asaɖa anyi ɖe Refaim Bali la me.+ 14 David nɔ teƒe si yiyi sesẽ la;+ eye Filistitɔwo ƒe dzɔlawo ƒe ha aɖe nɔ Betlehem ɣemaɣi. 15 Eye David ɖe dzodzro vevi aɖe si le eme la gblɔ be: “Oo, ne ɖe makpɔ vudo* si le Betlehem ƒe agbo nu la me tsi ano ɖe!” 16 Ale ŋutsu kalẽtɔ etɔ̃awo ge ɖe Filistitɔwo ƒe asaɖa la me sesẽe heku tsi le vudo* si le Betlehem ƒe agbo nu la me tsɔ vɛ na David; ke melɔ̃ no tsia o, ke boŋ ekɔe ɖe anyi na Yehowa.+ 17 Egblɔ be: “Oo Yehowa, menyo kura be mawɔ nu sia o! Ðe mano ŋutsu siawo, siwo tsɔ woƒe agbe* de afɔku me la, ƒe ʋua?”+ Eya ta egbe enono. Nu siawoe ŋutsu kalẽtɔ etɔ̃awo wɔ. 18 Ke Abisai,+ Zeruya vi,+ Yoab nɔvi, ye nye ame etɔ̃ bubuwo ƒe tatɔ; eda akplɔ wu ame alafa etɔ̃, eye wòxɔ ŋkɔ abe kalẽtɔ etɔ̃awo ke ene.+ 19 Togbɔ be exɔ ŋkɔ wu ame etɔ̃ bubu siawo, eye wòva zu woƒe tatɔ hã la, mexɔ ŋkɔ de ame etɔ̃ gbãtɔawo nu o. 20 Benaya,+ Yehoyada vi, nye ŋutsu kalẽtɔ,* ame si wɔ kalẽnu geɖewo le Kabzeel.+ Ewu Ariel si tso Moab la ƒe viŋutsu eveawo, eyae yi vudo* aɖe me ɖawu dzata le ŋkeke aɖe si dzi sno dza.+ 21 Ewu Egipte ŋutsu dzɔtsu aɖe hã. Togbɔ be akplɔ nɔ Egiptetɔ la si hã la, etsɔ kpo ɖe asi yi Egiptetɔ la gbɔ ɖaxɔ akplɔ la le esi, eye wòtsɔ eya ŋutɔ ƒe akplɔ la wui. 22 Nu siawoe Benaya, Yehoyada vi wɔ, eye wòxɔ ŋkɔ abe kalẽtɔ etɔ̃awo ke ene. 23 Togbɔ be exɔ ŋkɔ le ame blaetɔ̃awo dome hã la, meɖo kalẽtɔ etɔ̃ gbãtɔawo ƒe ɖoƒe o. Ke hã, David tsɔe ɖo eya ŋutɔ ŋu dzɔlawo nu. 24 Asahel,+ Yoab nɔvi le ame blaetɔ̃awo dome. Kalẽtɔ siawo dometɔ aɖewoe nye: Elhanan, Dodo si tso Betlehem ƒe vi;+ 25 Sama, Harodtɔ; Elika, Harodtɔ; 26 Helez, Paltitɔ;+ Ira,+ Tekoatɔ Ikes ƒe vi; 27 Abi-Ezer,+ Anatottɔ;+ Mebunai, Husatɔ; 28 Zalmon, Ahohitɔ; Maharai, Netofatɔ;+ 29 Heleb, Netofatɔ Baana ƒe vi; Ribai si tso Benyamin viwo ƒe du Gibea me la ƒe vi Itai; 30 Benaya,+ Piratontɔ; Hidai tso afi si Gaas-tɔʋuwo+ le, 31 Abi-Albon, Arbattɔ; Azmavet, Bahurimtɔ; 32 Eliyaba, Saalbonitɔ; Yasen viwo, Yonatan; 33 Sama, Hararitɔ; Ahiam, Hararitɔ Sarar vi; 34 Elifelet, Ahasbai vi, Maakattɔ la ƒe vi, Eliyam, Gilotɔ Ahitofel+ ƒe vi; 35 Hezro, Karmeltɔ; Paarai, Arbitɔ; 36 Yigal, Natan si tso Zoba ƒe vi, Bani, Gadtɔ; 37 Zelek, Amon vi kple Naharai, Beerottɔ si nye Yoab, Zeruya vi ƒe adekplɔvi, 38 Ira, Yitri vi; Gareb, Yitri vi;+ 39 kple Uriya,+ Hititɔ la; wo katã wole ame blaetɔ̃ vɔ adre.\n^ Alo, “Ame si ƒe nu nyoa ame ŋu.”\n^ Alo, “wokpɔ xɔxɔ.”\n^ Egɔmeɖeɖe tẽe, “ŋutsu kalẽtɔ aɖe ƒe vi.”


Tiatia Nyuiwo Wɔwɔ He Yayrawo Vɛ Nam Le Nye Agbemeŋkekewo Katã Me\nGbetakpɔxɔ—Tata Si Míesrɔ̃na | January 2007\nAbe Ale Si Paul Kushnir Gblɔe Ene\nLE ƑE 1897 me la, danye dzilawo ʋu tso Ukraine yi ɖanɔ Canada le afi si gogo du si nye Yorkton, le Saskatchewan. Wokplɔ wo vi ene—ŋutsuvi etɔ̃ kple nyɔnuvi ɖeka—ɖe asi yii. Le ƒe 1923 me la, nyɔnuvia, si ŋkɔe nye Marinka, va zu danye; nyee nye eƒe vi adrelia. Ɣemaɣi la, tomefafa nɔ anyi eye agbenɔnɔ mesesẽ o. Nuɖuɖu siwo me nunyiame le kple vuvɔmewuwo nɔ mía si, eye dziɖuɖua kpɔa amewo ƒe nuhiahiã veviwo gbɔ na wo. Aƒelikawo hã kpea asi ɖe dɔ ŋu na ame. Le ƒe 1925 ƒe vuvɔŋɔli la, Biblia Nusrɔ̃viwo, si nye ale si woyɔa Yehowa Ðasefowo tsã la, dometɔ ɖeka va srã mí kpɔ. Eƒe sasrãkpɔa ʋã mí míewɔ tiatia siwo ta míegadaa akpe ɖo egbea kokoko.\nBiblia Me Nyateƒea Ge Ðe Mía Ƒeme\nDada xɔ agbalẽvi aɖewo le Biblia Nusrɔ̃vi la si, eye eteƒe medidi hafi wòde dzesii be nyateƒeae nye ma o. Ewɔ gbɔgbɔmeŋgɔyiyi kabakaba eye wòxɔ nyɔnyrɔ le ƒe 1926 me. Esi Dada va zu Biblia Nusrɔ̃vi la, esia wɔe be ale si míaƒe ƒomea bua agbee la trɔ keŋkeŋ. Míaƒe aƒeme va zu amedzroxɔƒe. Dzikpɔla mɔzɔlawo, siwo woyɔna tsã be xɔsetamɔzɔlawo, kple Biblia Nusrɔ̃vi bubuwo va dzea mía ƒeme edziedzi. Le ƒe 1928 me la, dzikpɔla mɔzɔla aɖe va ɖe “Eureka Drama,” si nye “Xexeamewɔwɔ Ƒe Fotoɖeɖefia” ƒe totoɖeme fia mi. Eɣe akpɔkplɔ wɔwɔe aɖe, si ne womiae ko wòɖea gbe la le mí ɖeviwo si. Ne enya mia akpɔkplɔa ko la, efia be ɣeyiɣi de be wòaɖe foto bubu afia. Edzɔ dzi na mí ŋutɔ be ezã míaƒe akpɔkplɔa le fotoɖeɖefiaa me!\nDzikpɔla mɔzɔla si ŋkɔe nye Emil Zarysky, tsɔa eƒe agbatsɔʋu si wògazãna abe xɔdɔme ene la va srãa mí kpɔ edziedzi. Ɣeaɖewoɣi la, ekplɔa via ŋutsu tsitsi ɖe asi, ame si dea dzi ƒo na mí ɖeviwo ɖe ɣeyiɣiawo katã ƒe subɔsubɔdɔa alo mɔɖeɖedɔa wɔwɔ ŋu. Mɔɖela geɖewo hã va dzea mía ƒeme. Gbe ɖeka, dada ɣe dziwui aɖe na mɔɖela aɖe esime wònɔ etɔ tɔm nɛ. Esi wòle dzodzo ge la, eŋlɔ be tsɔe dzoe. Eteƒe didi vie hafi wòɖoe ɖa heŋlɔ kukuɖelɛta kpe ɖe eŋu. Eŋlɔ ɖe eme be yemekpɔ ga home si yeatsɔ aposui o. Ðe míawo míedi be awua nazu etɔ hafi! Enye nye didi be gbe ɖeka, ne nye hã mate ŋui la, manɔ abe mɔɖela siawo siwo tsɔa wo ɖokui saa vɔe alea ene. Medaa akpe ɖe Dada ƒe amedzrowɔwɔ ƒe gbɔgbɔ si he yayra geɖe va míaƒe agbe me, eye wòtu míaƒe lɔlɔ̃ na nɔviwo ƒe habɔbɔa ɖo la ta.—Petro I, 4:8, 9.\nPapa ya meva zu Biblia Nusrɔ̃vi o; ke hã, metsi tre ɖe mía ŋu o. Le ƒe 1930 me la, eɖe mɔ gɔ̃ hã be nɔviwo nawɔ ŋkeke ɖeka takpekpe tɔxɛ le eƒe agbadɔxɔ gã la me. Togbɔ be ƒe adre koe mexɔ ɣemaɣi hã la, dzidzɔ kple bubu si nɔ wɔnaa ŋu wɔ dɔ ɖe dzinye ŋutɔ. Nublanuitɔe la, Papa ku le ƒe 1933 me. Togbɔ be Dada zu ahosi eye wòle nɛ be wòanyi vi enyi sɔŋ hã la, eƒe kutrikuku be yeana míalé tadedeagu vavãtɔa me ɖe asi me megbɔdzɔ vie gɔ̃ hã o. Ekplɔam dea kpekpeawo. Ɣemaɣi la, ewɔna nam be míenɔa kpekpeawo wòdidina akpa, eye medina be maɖawɔ ɖeka kple ɖevi bubu siwo wo dzilawo ɖea mɔ na wofena le gota la. Gake le bubu si medea Dada ŋu ta la, menɔa anyi le kpekpeawo me. Zi geɖe ne Dada le nu ɖam la, eyɔa mawunyakpukpui aɖe me nyawo hebiaam be afi kae wòle le Biblia me hã. Le ƒe 1933 me la, míaƒe nukuwo wɔ nyuie ŋutɔ, eye Dada zã ga si wòkpɔ ɖe edzi la tsɔ ƒle ʋu aɖe. Aƒelika aɖewo he nya ɖe eŋu be egblẽ ga la dome, gake eya xɔe se be ʋua akpe ɖe mía ŋu le teokrasidɔwo wɔwɔ me. Eye etɔ dzɔ.\nAmewo Kpe Ðe Ŋunye Mewɔ Tiatia Nyuiwo\nNe sɔhɛ le tsitsim la, eva ɖoa ɣeyiɣi aɖe si me wòhiãna le be wòawɔ nyametsotso si akpɔ ŋusẽ ɖe eƒe etsɔme dzi. Esi ɣeyiɣi ma ɖo na nɔvinyenyɔnu tsitsiawo, Helen kple Kay la, wote mɔɖeɖedɔa wɔwɔ. Mɔɖela aɖe si ŋkɔe nye John Jazewsky, si nye ɖekakpui ɖɔʋu aɖe la va dze mía ƒeme ɣeaɖeɣi. Dada bia tso John si be wòanɔ anyi hena ɣeyiɣi aɖe bena wòakpe ɖe mía ŋu le agbledɔwo wɔwɔ me. Emegbe John ɖe Kay, eye wosubɔ abe mɔɖelawo ene le teƒe si medidi boo tso mia gbɔ o. Esime mexɔ ƒe 12 la, wokpem be mava wɔ gbeadzisubɔsubɔdɔa kpli yewo le nye sukumɔkeɣi. Ema na mɔnukpɔkpɔm meɖɔ mɔɖeɖedɔa kpɔ.\nEsi ɣeyiɣiawo va nɔ yiyim la, mía kple nɔvinyeŋutsu John míekpɔa agbledɔawo dzi ale si míate ŋui. Ema naa mɔnukpɔkpɔ Dada wòzãa dzomeŋɔliɣletiawo tsɔ subɔna abe ame siwo míeyɔna egbea be kpekpeɖeŋu mɔɖelawo ene. Ezãna keke si zɔna afɔ eve dzi, si sɔ ɖeka hena la. Togbɔ be Papa na ŋkɔ sɔ tsitsi masenu sia be Saul hã la, Dada ya kpɔe be enye lã si woate ŋu amla bɔbɔe. Mía kple nɔvinyeŋutsu John míelɔ̃a agbledɔwɔwɔ ŋutɔ, gake ɣesiaɣi si Dada gbɔ tso gbeadzi hegblɔ eƒe nuteƒekpɔkpɔwo na mí la, ale si míelɔ̃ agbledɔa wɔwɔ la dzi ɖena kpɔtɔna, eye míeva nɔ mɔɖeɖedɔa wɔwɔ lɔ̃m geɖe wu. Le ƒe 1938 me la, medzi nye subɔsubɔdɔa ɖe edzi, eye meva xɔ nyɔnyrɔ le February 9, 1940, dzi.\nLe ɣeyiɣi aɖewo megbe la, woɖom hamesubɔlae. Mekpɔa hamea ƒe nuŋlɔɖiwo dzi, eye ɣesiaɣi si mede dzesii be míekpɔ dzidziɖedzi la, dzi dzɔam ŋutɔ. Anyigbamama nɔ nye ŋutɔ asinye le du aɖe si didi tso mía gbɔ kilometa 16 me, afi si meyina ɖea gbeƒã le. Le vuvɔŋɔliwo la, mezɔna yia afi ma kwasiɖa ɖe sia ɖe, eye metsia ƒome aɖe si kpɔ ŋudzedze ɖe Biblia me nyawo ŋu la ƒe xɔtaxɔe me dɔna ŋkeke ɖeka alo eve. Le dzeɖoɖo kple Luther-sɔlemeha ƒe mawunyagblɔla aɖe—si me nyemeɖe tufafa fia le ale o—megbe la, edo ŋɔdzi nam be yeana kpovitɔwo nalém ne nyemeɖe asi le yeƒe alẽawo ŋu o. Gake ema kurae na megaɖoe kplikpaa be mayi edzi aɖe gbeƒã na ameawo.\nLe ƒe 1942 me la, nɔvinyenyɔnu Kay kple srɔ̃a John, wowɔ ɖoɖo be yewoade takpekpe aɖe le Cleveland, Ohio, le United States (États-Unis). Edo dzidzɔ nam be wokpem be mayi kpli yewo. Nu siwo do dzidzɔ nam wu le nye agbe me la dometɔ ɖekae nye takpekpe ma. Edo ŋusẽm melé taɖodzinu siwo le asinye la me ɖe asi. Esime Nɔviŋutsu Nathan Knorr, ame si xɔ ŋgɔ le xexeame katã ƒe dɔa me ɣemaɣi la ɖe gbeƒã amekpekpe ʋãme aɖe be wohiã mɔɖela 10,000 la, metso nya me le afi ma enumake be manɔ wo dome godoo!\nLe January 1943 me la, Nɔviŋutsu Henry, si nye subɔla mɔzɔla aɖe la va srã míaƒe hamea kpɔ. Eƒo nuƒo ʋãme aɖe si de dzo mí katã mía me. Le ŋkeke si do ŋgɔ na eƒe nuƒoa dzi la, yame fa miamiamia va ɖo fafadzidzeme Celsius 40, eye dzieheɣetoɖoƒeya sesẽ aɖe na wògafa ɖe edzi. Zi geɖe la, xɔmee míenɔna le vuvɔwɔɣi ma tɔgbe, gake Henry di vevie be yeayi gbeadzi. Eya kple ame bubuwo tsɔ sɔkeke si tame woxe, si me mlekpui aɖe si me wodoa dzo ɖo le la, eye woyi ɖaɖi ɖase le kɔƒe aɖe si gbɔ didi kilometa 11 la me. Ke nye ya nye ɖeka meyi ɖasrã ƒome aɖe si me ŋutsuvi atɔ̃ le la kpɔ. Wolɔ̃ be manɔ Biblia srɔ̃m kpli yewo, eye le ɣeyiɣi aɖewo megbe la, wova xɔ nyateƒea.\nGbeƒãɖeɖe Le Mɔxeɖenu Te\nLe Xexemeʋa II lia wɔɣi la, woxe mɔ ɖe Fiaɖuƒegbeƒãɖeɖedɔa nu le Canada. Ele be míaɣla míaƒe Biblia-srɔ̃gbalẽwo, eye teƒe geɖe nɔ míaƒe agbleme míaɣla wo ɖo. Kpovitɔwo vana mía ƒeme enuenu va dia míaƒe agbalẽawo, gake womeke ɖe ɖeke ŋu kpɔ o. Ne míele gbeƒã ɖem la, Biblia dzaa koe míazãna. Míekpena le ƒuƒoƒo suesuesuewo me, eye wotia mía kple nɔvinyeŋutsu John be míanɔ agbalẽwo tsɔm nɔ yiyim na nɔviwo le adzame.\nLe aʋawɔɣia la, míaƒe hamea kpɔ gome le agbalẽvi si nye End of Nazism (Nazi-dziɖuɖua ƒe nuwuwu) la mama le dukɔa katã me me. Míeyina ɖamaa wo le zã titina. Ne míeyi ɖale emam hele wɔwɔm dzadzadza le tetem ɖe aƒe ɖe sia ɖe ŋu be míada agbalẽvia ɖe woƒe ʋɔtru nu la, mevɔ̃na ŋutɔ. Enye nuwɔna si me mevɔ̃ le vevie wu ɖe sia ɖe. Aleke gbegbe nye dzi dze emee nye esi esime míema agbalẽvi mamlɛtɔa! Emegbe míewɔ kaba yi ɖage ɖe míaƒe ʋu si nɔ lalam la me hexlẽ mía nɔewo kpɔ be mí katã míede hã, enumake míeho hebu ɖe viviti tsiɖitsiɖia me.\nMɔɖeɖedɔ, Gamenɔnɔ, Kple Takpekpewo\nLe May 1, 1943 dzi la, metsɔ nye gabutu si me Canadatɔwo ƒe dɔlar 20 nɔ hekpe ɖe nye mɔzɔkplo sue aɖe ŋu, eye meklã Dada hedze mɔ yi afi si woɖom ɖo be maɖawɔ mɔɖeɖedɔa le zi gbãtɔ la. Nɔviŋutsu Tom Troop kple eƒe ƒomea, si nɔ du si nye Quill Lake, si le Saskatchewan nutoa me la, xɔm nyuie. Le ƒe si kplɔe ɖo me la, woɖem yi anyigbamama saɖaga aɖe si le Weyburn, Saskatchewan, la me. Esime menɔ ablɔdziɖaseɖiɖidɔ wɔm le December 24, 1944 dzi la, kpɔvitɔwo va lém. Esi wodem nutoame gaxɔ me hena ɣeyiɣi aɖe la, wokplɔm yi asaɖa aɖe me le du si nye Jasper me, le Alberta. Menɔ Ðasefo bubu siwo nɔ afi ma la dome, afi si Yehowa ƒe nuwɔwɔ wɔnuku, siwo nye Canada-togbaka ƒo xlã mí le. Le ƒe 1945 ƒe gɔmedzedze la, gaxɔdzikpɔlawo ɖe mɔ na mí be míade kpekpe aɖe le Edmonton, Alberta. Nɔviŋutsu Knorr na nyatakaka dodzidzɔname aɖe ku ɖe dzidziɖedzi si kpɔm míele le xexeame katã ƒe dɔa me ŋu. Míekpɔa mɔ na ŋkeke si dzi woaɖe asi le mía ŋu be míakpɔ gome le subɔsubɔdɔa me bliboe ake la vevie.\nEsi woɖe asi le ŋunye la, megadze mɔɖeɖedɔa wɔwɔ gɔme ake. Eteƒe medidi o, woɖe gbeƒãe be woawɔ takpekpe si ƒe tanyae nye “Dzidziɖedzi Le Dukɔwo Katã Me,” le Los Angeles, California. Nɔviŋutsu aɖe si nɔ nuto si me woɖom ɖo me la de zikpui siwo dzi ame 20 ate ŋu anɔ la eƒe agbatsɔʋu me. Le August 1, 1947 dzi la, míedze kilometa 7,200 ƒe mɔzɔzɔ aɖe, si míaŋlɔ be gbeɖe o la gɔme to dzogbenutowo, gbegbewo, nuto dzeani wɔdɔɖeamedziwo, siwo dome dukɔa ƒe Yellowstone kple Yosemite dzɔdzɔmenu wɔnukuwo ƒe abɔwo hã le la me. Mɔzɔzɔ bliboa xɔ ŋkeke 27 sɔŋ—nuteƒekpɔkpɔ wɔdɔɖeamedzi aɖee wònye!\nTakpekpea ŋutɔ hã nye nuteƒekpɔkpɔ wɔnuku aɖe si míaŋlɔ be akpɔ o. Be makpɔ gome le wɔnaawo me bliboe la, mewɔ dɔ abe anyinɔƒegbɔkpɔla ene le ŋkeke me, kple abe dzɔla ene le zã me. Esi mede kpekpe aɖe si wowɔ na ame siwo di be yewoawɔ dutanyanyuigbɔgblɔdɔa vɔ megbe la, mede asi dutanyanyuigblɔlawo ƒe dɔbiagbalẽ te, gake nyemenɔ mɔ kpɔm be woayɔm kokoko o. Esi menɔ lalam eye wova ɖe gbeƒãe be wohiã na mɔɖelawo le ƒe 1948 me la, metsɔ ɖokuinye na be maɖasubɔ le Canada ƒe nuto si nye Quebec me.—Yesaya 6:8.\nGilead-suku Dede Kple Emegbe\nLe ƒe 1949 me la, dzi dzɔm ŋutɔ esime wokpem be mayi ɖade Gbetakpɔxɔ Habɔbɔa ƒe Gilead Biblia Suku ƒe klass 14 lia. Hehenana ma do ŋusẽ nye xɔse, eye wòna mete ɖe Yehowa ŋu kplikplikpli wu. Nye nyo John kple srɔ̃a Kay ya wode klass 11 lia xoxo, eye woɖo wo ɖe Northern Rhodesia (afi si woyɔna be Zambia fifia) abe dutanyanyuigblɔlawo ene. Nɔvinyeŋutsu John hã va de Gilead-sukua le ƒe 1956 me. Eya kple srɔ̃a Frieda siaa woyi ɖasubɔ le Brazil hena ƒe 32 sɔŋ va se ɖe eƒe kugbe.\nLe February 1950 me, le gbe si gbe mewu sukua nu la, mexɔ telegram, alo lɛta kpui, eve siwo de dzi ƒo nam ŋutɔ; ɖeka tso Dada gbɔ, eye evelia tso Troop ƒomea, si le Quill Lake, la gbɔ. Lɛta kpui evelia ƒe tanyae nye “Aɖaŋuɖoɖo Na Sukunuwula Aɖe.” Emenyawo xlẽ be: “Egbeŋkekea nye ŋkeke gã aɖe na wò. Ŋkeke si ŋu asixɔxɔ anɔ na wò ɣeawokatãɣi; eye neva eme be nàkpɔ dzidzedze, eye dzidzɔ nayɔ wò agbe me fũ.”\nWode dɔ asi nam be mayi ɖasubɔ le Quebec ƒe dugã la me, gake meganɔ Habɔbɔa ƒe agbledzi le New York State, afi si Gilead-sukua nɔ la hena ɣeyiɣi aɖe. Gbe ɖeka, Nɔviŋutsu Knorr biam nenye be adzɔ dzi nam be mayi Belgium (Belgique) hã. Gake le ŋkeke ʋɛ aɖewo megbe la, egabiam nenye be malɔ̃ axɔ dɔdasi aɖe le Netherlands (Pays-bas) mahã. Esi mexɔ dɔdasilɛtaa la, woŋlɔ ɖe eme be, ele nam be mayi “ɖawɔ alɔdzedɔwɔƒe dzikpɔla ƒe dɔ.” Ðeko nye nu ku.\nLe August 24, 1950 dzi la, meɖo meli dze ŋkeke 11 ƒe mɔzɔzɔ gɔme ɖo ta Netherlands. Ɣeyiɣi ma su nam metsɔ xlẽ New World Translation of the Christian Greek Scriptures (Écritures grecques chrétiennes — Traduction du monde nouveau) si woɖe ɖe go le Eŋlisigbe me tetie nye ema la. Meva ɖo Rotterdam le September 5, 1950 dzi, afi si Betel-ƒomea do wòe zɔ nam vividoɖeameŋutɔe le. Togbɔ be Xexemeʋa II lia gblẽ nu le afi ma ŋutɔ hã la, nɔviawo wɔe nyuie be wogbugbɔ dze Kristotɔwo ƒe dɔwɔnawo gɔme ake. Esi meɖo to se ale si wolé nuteƒewɔwɔ me ɖe asi le yometiti sesẽwo me vɔ la, mese le ɖokuinye me be, ale si nye ɖekakpui makpɔnuteƒe mava nye alɔdzedɔwɔƒe dzikpɔla si te nɔviŋutsu mawo asubɔ le la, ate ŋu asesẽ na wo. Gake eteƒe medidi hafi meva kpɔe dze sii be mehiã be matsi dzi o.\nGake ehiã be woatrɔ asi le nanewo ŋu. Meva ɖo afi ma do ŋgɔ teti na takpekpe aɖe wɔwɔ, eye ale si wona dzeƒe takpekpea vala akpe geɖewo le takpekpewɔƒea la wɔ mo yaa nam ŋutɔ. Eya ta, le takpekpe si kplɔe ɖo me la, medo susua ɖa be míadi dzeƒe na vavalawo le amewo ƒe aƒewo me. Nɔviawo kpɔe be susu nyui aɖee wònye ya—gake manyawɔ le yewoƒe dukɔa me o. Esi míede adaŋu le nya sia ŋu ɖekae hena ɣeyiɣi aɖe la, mí katã míeva lɔ̃ ɖe nyametsotso aɖe dzi—be míadi dzeƒe na vavalawo ƒe afã le takpekpewɔƒea, eye míadi dzeƒe na afã mamlɛa le ame siwo menye Ðasefowo o la ƒe aƒewo me le takpedua me. Esi ɖoɖo sia me tsonuwo do dzidzɔ nam ta la, meka eta na Nɔviŋutsu Knorr esime wòva takpekpea. Gake eteƒe medidi o, dzidzɔ si nɔ menye la nu tsi esi mexlẽ míaƒe takpekpea ŋuti nyatakaka le Gbetakpɔxɔ me emegbe. Nyatakakaa gblɔ be: “Míexɔe se be ɣebubuɣi la, woadze agbagba le xɔse me gbã adi dzeƒe na takpekpea valawo le teƒe siwo asɔ na ɖaseɖiɖi wu, si nye amewo ƒe aƒewo me.” Nu ma tututue míewɔ le takpekpe si kplɔe ɖo me.\nLe July 1961 me la, wokpe míaƒe alɔdzea teƒenɔla eve hekpe ɖe alɔdze bubuwo teƒenɔlawo ŋu be woaɖawɔ kpekpe aɖe le London. Nɔviŋutsu Knorr ɖe gbeƒãe be woaɖe New World Translation of the Holy Scriptures (Les Saintes Écritures — Traduction du monde nouveau) gɔme ɖe gbegbɔgblɔ geɖe wu, siwo dome Netherlandsgbe hã nɔ la me. Nyatakaka ma do dzidzɔ na mí ale gbegbe! Gake míenya nu si gbegbe gbegɔmeɖeɖedɔa alɔ ɖe eme o. Le ƒe eve megbe, si nye ƒe 1963 me la, edo dzidzɔ nam ŋutɔ be mekpɔ gome le takpekpe aɖe si wowɔ le New York la ƒe wɔnawo me, esime woɖe New World Translation of the Christian Greek Scriptures (Écritures grecques chrétiennes — Traduction du monde nouveau) la ɖe go le Netherlandsgbe me.\nNyametsotsowo Kple Dɔdasi Yeyewo\nLe August 1961 me la, meɖe Leida Wamelink. Woƒe ƒome bliboa katã xɔ nyateƒea le ƒe 1942 me, le Nazitɔwo ƒe yometiɣiawo me. Leida te mɔɖeɖedɔa wɔwɔ tso ƒe 1950 me, eye ete subɔsubɔ le Betel le ƒe 1953 me. Ale si wòwɔa dɔ veviedodotɔe le Betel kple le hamea me siaa la na meka ɖe edzi be anye zɔhɛ wɔnuteƒe aɖe nam le nye subɔsubɔdɔa me.\nLe míaƒe srɔ̃ɖeɖe ƒe ɖeka megbe la, wokpem hena ɣleti ewo ƒe hehexɔxɔ bubu aɖewo le Brooklyn. Womewɔ ɖoɖo be nyɔnuwo nakplɔ wo srɔ̃wo ɖo o. Togbɔ be Leida ƒe lãme menɔ kɔkɔm o hã la, egblɔ nam lɔlɔ̃tɔe be mawɔ ɖe amekpekpea dzi. Emegbe Leida ƒe lãmegbegblẽa nu va sẽ ɖe edzi. Míedze agbagba be míayi míaƒe dɔ dzi le Betel, gake mlɔeba, míekpɔe be anyo wu be míayi míaƒe subɔsubɔdɔa dzi abe ɣeyiɣiawo katã ƒe gbeƒãɖelawo ene. Eya ta míedze dzikpɔla mɔzɔla ƒe dɔa wɔwɔ gɔme. Eteƒe medidi o, eva hiã be woawɔ dɔ sesẽ aɖe na srɔ̃nye. Gake nɔviwo ƒe kpekpeɖeŋunana lɔlɔ̃tɔe wɔe be míete ŋu kpɔ ta na nɔnɔmea, eye le ƒe ɖeka megbe la, míete ŋu xɔ dɔdasi yi ɖawɔ nutome gã dzikpɔkpɔdɔa gɔ̃ hã.\nMíese vivi na mɔzɔzɔdɔa, eye etu mí ɖo hena ƒe adre sɔŋ. Emegbe egava hiã be mawɔ nyametsotso vevi aɖe esime wobia tso asinye be mafia nu le Fiaɖuƒe Subɔsubɔ Sukua me le Betel. Togbɔ be esesẽ na mí be míawɔ tɔtrɔ sia le ale si míelɔ̃ mɔzɔzɔdɔae ta hã la, míelɔ̃ xɔ dɔdasia. Sukua ƒe klass vovovo 47, siwo dometɔ ɖe sia ɖe xɔ kwasiɖa eve la, na mɔnukpɔkpɔm mekpɔ gome le gbɔgbɔmeyayrawo me ɖekae kple hamemetsitsiwo.\nLe ɣeyiɣi mawo me la, menɔ dzadzraɖo wɔm be mayi aɖasrã danye kpɔ le ƒe 1978 me. Gake kasia, le April 29, 1977 dzi la, míexɔ nyatakaka be Dada dɔ alɔ̃ le ku me. Nyanya be nyemegale eƒe vividoɖeameŋunyawo se ge ahada akpe nɛ ɖe nu siwo katã wòwɔ nam ta o la na eƒe kua te ɖe dzinye ŋutɔ.\nEsi Fiaɖuƒe Subɔsubɔ Sukua wu enu mlɔeba la, wobia tso mía si be míatsi anyi ahasubɔ kple Betel-ƒomea. Le ɣeyiɣi mawo me la, mesubɔ abe Alɔdzekɔmitia ƒe zimenɔla ene hena ƒe ewo. Emegbe, Dziɖuha la ɖo zimenɔla bubu si ate ŋu awɔ dɔa nyuie wu. Meda akpe ɖe esia ta geɖe ŋutɔ.\nSubɔsubɔ Le Míaƒe Ƒexɔxɔ Nu\nMía kple Leida siaa míexɔ ƒe 83 fifia. Metsɔ ƒe 60 sɔŋ wɔ ɣeyiɣiawo katã ƒe subɔsubɔdɔa dzidzɔtɔe, eye mía kple srɔ̃nye wɔnuteƒe lae zã ƒe siawo ƒe 45 mamlɛawo tsɔ subɔ ɖekae. Ebua kpekpeɖeŋu siwo katã wònanam le nye dasiawo wɔwɔ me be enye adzɔgbe si yeɖe be yeasubɔ Yehowa la ƒe akpa aɖe. Fifia la, míewɔa nu siwo míaƒe ŋutete ɖe mɔ be míate ŋu awɔ la le Betel kple le hamea me siaa.—Yesaya 46:4.\nEnuenu la, ŋkuɖoɖo míaƒe agbemenudzɔdzɔ veviwo dzi doa dzidzɔ na mí. Mía ɖokui tsɔtsɔ na le Yehowa subɔsubɔ me alea meve mí kpɔ o, eye míeka ɖe edzi be tiatia siwo míewɔ le míaƒe sɔhɛmenɔɣiwo la nye nyuitɔ kekeake. Míeɖoe kplikpaa be míayi edzi anɔ ŋutikɔkɔe tsɔm na Yehowa ahasubɔe kple míaƒe ŋusẽ katã.\nMía kple fonye Bill, kpakple míaƒe sɔ, si ŋkɔe nye Saul\nMíaƒe srɔ̃ɖegbe, August 1961\nMía kple Leida egbea\nNu Kae Nèbuna Be Enye Dzidzedzekpɔkpɔ?\nAle Si Nàwɔ Akpɔ Dzidzedze\nŊutsu Aɖe Si Lɔ̃ Agbe Kpakple Amegbetɔwo\nÐe Nàte Ŋu Akeke Wò Lɔlɔ̃ Ðe Enua?\nGilead-sukunuwulawo Xɔ Nufiame Siwo Ʋãa Dzi Na Ame\n‘Dzidzɔ Sɔŋ Koe Nàkpɔ’\n“Tsitretsitsi Gbãtɔ” La—Ele Eme Vam Xoxo!\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo GBETAKPƆXƆ—TATA SI MÍESRƆ̃NA January 2007\nGBETAKPƆXƆ—TATA SI MÍESRƆ̃NA January 2007


Woyra Ahosi Si Nɔ Zarpat Ðe Eƒe Xɔse Ta | Nusɔsrɔ̃\nGBE BUBU Afrikaans Albanian Amharic Arabic Armenian Armenian (West) Aymara Azerbaijani Azerbaijani (Cyrillic) Bengali Bicol Bislama Bulgarian Cambodian Catalan Cebuano Chichewa Chin (Hakha) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitumbuka Cibemba Croatian Czech Danish Drehu Dutch Efik Estonian Eŋlisi Eʋegbe Finnish Franse Ga Georgian German Greek Greenlandic Guarani Gujarati Gun Haitian Creole Hebrew Hiligaynon Hindi Hungarian Iban Icelandic Igbo Iloko Indonesian Italian Japanese Kannada Kazakh Kikaonde Kikuyu Kimbundu Kinyarwanda Kirghiz Kirundi Kongo Korean Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Maltese Marathi Maya Myanmar Ndebele Ndonga Nepali Ngabere Norwegian Nyaneka Nzema Oromo Ossetian Otetela Pangasinan Papiamento (Aruba) Persian Polish Portuguese Punjabi Quechua (Ancash) Quechua (Ayacucho) Quechua (Bolivia) Quechua (Cuzco) Rarotongan Romanian Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swati Swedish Tagalog Tahitian Tajiki Tamil Tatar Telugu Tetun Dili Thai Tigrinya Tiv Totonac Tshiluba Tsonga Turkish Tuvaluan Twi Tzotzil Ukrainian Umbundu Urdu Uzbek Venda Vietnamese Wallisian Waray-Waray Wolaita Xhosa Yoruba Zapotec (Isthmus) Zulu\nAHOSI dahe aɖe wɔ atuu na via ŋutsuvi si nye vi ɖekɛ nɛ. Ahosia ƒe nu ku ale gbegbe. Ɣeyiɣi kpui aɖe do ŋgɔ la, elé ɖevi kukua ɖe abɔwo dome. Fifia eyae nye ema le via si wofɔ ɖe tsitre kpɔm, eye ɖevia ƒe alɔgbɔnukoko na wògli kple dzidzɔ. Amedzro si va dzee la gblɔ nɛ be, ‘Kpɔ ɖa, viwòa gbɔ agbe.’\nƑe 3,000 kloe nye esia si nukunu ma dzɔ. Àte ŋu axlẽ nu tso eŋu le 1 Fiawo ta 17. Amedzroa ye nye Mawu ƒe nyagblɔɖila Eliya. Ke vidada la ya ɖe? Enye ahosi aɖe si ŋkɔ womeyɔ o, si nɔ Zarpat-dua me. Via fɔfɔ ɖe tsitre do ŋusẽ eƒe xɔse ale gbegbe. Míasrɔ̃ nu vevi aɖewo tso ahosia ƒe ŋutinya sia me.\nELIYA YI AHOSI SI SI XƆSE LE GBƆ\nLe Israel-fia vɔ̃ɖi Ahab ƒe dziɖuɣi la, Yehowa ɖoe be yeana ku naɖi ɣeyiɣi didi aɖe. Esi Mawu na Eliya gblɔ kuɖiɖi sia ŋu nya vɔ la, eɣla nyagblɔɖila la ɖe Ahab, eye wòto nukumɔ aɖe dzi na akpaviãwo tsɔa abolo kple lã vana na nyagblɔɖilaa wòɖuna. Emegbe Yehowa gblɔ na Eliya be: “Tso, nàyi Zarpat, si nye Zidontɔwo tɔ, eye nàtsi afi ma; kpɔ ɖa, mede se na ahosi aɖe le afi ma, be wòanyi wò.”—1 Fia. 17:1-9.\nEsi Eliya va ɖo Zarpat la, ekpɔ ahosi dahe aɖe wònɔ nake wuwluiwo fɔm. Nyɔnu siae anyi nyagblɔɖila la? Aleke wòate ŋu awɔ esia esi wòda ahe kolikoli? Nu ka kee ɖava susu me na Eliya o, ete dzeɖoɖo kple nyɔnua. Egblɔ nɛ be, “Taflatsɛ, ku tsi ɖe nane me vɛ nam mano.” Esi nyɔnua yina tsia ku ge la, Eliya yɔe ɖa gblɔ be: “Taflatsɛ, di abolo kakɛ aɖe ɖe asi vɛ nam.” (1 Fia. 17:10, 11) Tsinana amedzroa wòano meɖe fu na ahosia kura o, gake be wòatsɔ abolo akpee ya nye nu sesẽ.\nAhosia ɖo eŋu nɛ be: “Meta Yehowa, wò Mawu ƒe agbe: Ne abolo aɖe le asinye fĩ! Negbe wɔ asiʋlo ɖeka koe le ze me kple ami vi aɖe le goe me, eye kpɔ ɖa, meva nake wuwlui fɔ ge, be mayi aɖaɖae, ne mía kple vinyeŋutsu míaɖu, hafi míaku.” (1 Fia. 17:12) Mina míakpɔ nu si woƒe dzeɖoɖoa ɖe fia ɖa.\nAhosia kpɔe be Israel vi mawuvɔ̃lae Eliya nye. Esia dze le nya siwo wògblɔ me be, “meta Yehowa, wò Mawu ƒe agbe.” Edze abe togbɔ be enya nu tso Israel ƒe Mawu ŋu ene hã la, menya Yehowa nyuie ale gbegbe be wòate ŋu ayɔe be “nye Mawu” o. Zarpat si nye du si le Zidontɔwo te mee ahosia nɔ; eye Zidon nye Foiniketɔwo ƒe dugã. Anɔ eme be Baal ye Zarpat-dua me tɔwo subɔna. Ke hã, Yehowa kpɔ nu ɖedzesi aɖe le ahosia ŋu.\nTogbɔ be Zarpat-hosi dahe la nɔ trɔ̃subɔlawo dome hã la, exɔ Mawu dzi se. Yehowa ɖo Eliya ɖe egbɔ kple susu be yeaxɔ na wo kple nyagblɔɖila la siaa. Míate ŋu asrɔ̃ nu vevi aɖe tso esia me.\nMenye Zarpat-dua me tɔ siwo subɔa Baal la katãe nye ame vɔ̃ɖiwo o. Esi Yehowa ɖo Eliya ɖe ahosia gbɔ la, eɖee fia be yekpɔa dzinyuitɔ siwo mele ye subɔm haɖe o la dzea sii. Vavãe “Le dukɔ sia dukɔ me la, ame si [vɔ̃a Mawu] eye wòwɔa nu dzɔdzɔe la, eyae dzea eŋu.”—Dɔw. 10:35.\nAme nenie le wò anyigbamama me siwo le abe ahosi si nɔ Zarpat la ene? Togbɔ be ame siwo le alakpasubɔsubɔhawo me domee wole hã la, ɖewohĩ wole nu si nyo wu dim. Anɔ eme be Yehowa ŋuti sidzedze vi aɖe koe su wo si alo ɖeke kura mesu wo si o, eya ta wohiã na kpekpeɖeŋu hafi ate ŋu axɔ nyateƒea. Ðe nèle ame siawo tɔgbi dim hele kpekpem ɖe wo ŋua?\n“TSƆ ÐE TƆ TATALI VI AÐE NAM GBƆ”\nDe ŋugble tso nu si Eliya bia tso ahosia si la ŋu vie nàkpɔ. Ðeko nyɔnua gblɔ na Eliya be yeyina wɔ susɔea ɖa ge ne ye kple ye via yewoaɖu hafi aku tetie nye ema. Ke hã nya kae Eliya gblɔ? Egblɔ nɛ be: “Mègavɔ̃ o! Yi nàwɔ, abe ale si nègblɔ ene; ke tsɔ ɖe tɔ tatali vi aɖe nam gbɔ, eye nàtsɔe vɛ nam, emegbe hafi nàwɔ mia kple viwò tɔ. Elabena ale Yehowa, Israel ƒe Mawu la gblɔ esi: Wɔze la maɖi gbɔlo o, eye ami, si le goea me la, mavɔ o, va se ɖe esime Yehowa nana tsi nagadza ɖe anyigba dzi.”—1 Fia. 17:11-14.\nAme aɖewo agblɔ be: ‘Nu ka? Matsɔ míaƒe nuɖuɖu susɔea na wòa? Fefem nèlea?’ Gake ahosia ya mewɔ nu nenema o. Togbɔ be menya nu boo tso Yehowa ŋu o hã la, exɔ Eliya ƒe nyaa dzi se eye wòwɔ nu si wòbia tso esi. Xɔse ƒe dodokpɔ gã aɖee nye esia. Eye nyametsotso nyui kae nye esi ahosia wɔ!\nAle si ahosia xɔ Eliya ƒe Mawu, Yehowa, dzi se la kpɔ eya kple via ƒe agbe ta\nMawu megblẽ ahosi dahe sia ɖi o. Abe ale si Eliya do ŋugbe nɛ ene la, Yehowa na nuɖuɖu sue si nɔ esi la dzi ɖe edzi ale gbegbe be Eliya, ahosia kple via siaa nɔ agbe ɖe enu va se ɖe esime kuɖiɖia nu tso. Nyateƒee, “wɔze la meɖi gbɔlo o, eye ami, si le goea me la, mevɔ o, le Yehowa ƒe nya, si wògblɔ to Eliya dzi la nu.” (1 Fia. 17:16; 18:1) Ne ɖe nyɔnu sia mewɔ ɖe Eliya ƒe nyaa dzi o la, anye ne wɔ kple ami sue mae wòatsɔ aɖa eƒe nuɖuɖu mamlɛa. Gake ewɔ nu le xɔse me, eɖo ŋu ɖe Yehowa ŋu eye wòna nuɖuɖu Eliya gbã.\nNu si míasrɔ̃ tso esia mee nye be, Mawu yraa ame siwo ɖea xɔse fiana. Ne èɖe xɔse fia le nuteƒewɔwɔ ƒe dodokpɔwo me la, Yehowa alé wò ɖe te. Ayi edzi anye Nunala, Ametakpɔla, kple Xɔlɔ̃ vevi si akpe ɖe ŋuwò nàdo dzi le xaxawo me.—2 Mose 3:13-15.\nLe ƒe 1898 me la, Gbetakpɔxɔ ɖe nufiame sia tso ahosia ƒe ŋutinyaa me: “Ne xɔse nɔ ahosia si ale gbegbe be wòɖo to la, ke Aƒetɔ la ato Nyagblɔɖilaa dzi akpe ɖe eŋu; gake ne ɖe xɔse menɔ esi o la, anye ne wokpɔ ahosi bubu si si xɔse le. Nenemae wòle le míawo hã gome. Le agbemɔ si zɔm míele ƒe akpa vovovowo la, Aƒetɔ la doa míaƒe xɔse kpɔna. Ne míeɖe xɔse fia la, ayra mí; gake ne míeɖe xɔse fia o la, nu ato mía ŋu.”\nNe dodokpɔwo dze ŋgɔ mí la, ele be míadi Mawu ƒe mɔfiafia tso Ŋɔŋlɔawo kple míaƒe Biblia-srɔ̃gbalẽwo me. Eyome míawɔ ɖe Yehowa ƒe mɔfiameawo dzi aleke kee wo dzi wɔwɔ asesẽ na míi o. Woayra mí geɖe ne míewɔ ɖe lododo sia si me nunya le dzi, be: “Ðo ŋu ɖe Yehowa ŋu tso dzi blibo me, ke mègaɖo dzi ɖe wò gɔmesese ŋu o. Lé ŋku ɖe eŋu le wò mɔwo katã dzi, ekema ata mɔ na wò.”—Lod. 3:5, 6.\n‘ÐE NÈVA GBƆNYE BE YEAWU VINYEA?’\nXɔse ƒe dodokpɔ bubu gadze ŋgɔ ahosia. Biblia gblɔ be: “Eye wòva me le nya siawo megbe bena, aƒeanɔ ƒe vi dze dɔ, eye eƒe dɔ la nu sẽ ɖe dzi, ale be megate ŋu le gbɔgbɔm o.” Esi vidada sia di be yeanya nu si gbɔ vɔ̃ sia anya tso ta la, ebia Eliya be: “Mawu ƒe ame! Nya ka le mía kpli wò dome? Ðe nèva gbɔnye, be nàɖo ŋku nye nu vɔ̃wo dzi, eye nàwu vinyea?” (1 Fia. 17:17, 18) Eƒe dzivenya siawo gɔme ɖe?\nÐe nyɔnua ɖo ŋku nu vɔ̃ aɖe si wòwɔ va yi si le fu ɖem na eƒe dzitsinya dzia? Ðe wòsusu be Mawue le yeƒe nu vɔ̃wo teƒe ɖom na ye, eye be Mawu ƒe hlɔ̃bialae Eliya nyea? Biblia megblɔe o, gake eme kɔ ƒãa be, ahosia mebu fɔ Mawu ɖe nu madzɔmadzɔ aɖeke ta o.\nAhosia ƒe vi ƒe kua anya dze Eliya kpo, eye wòawɔ moya nɛ be nyɔnua susu be yeƒe afi ma vava gbɔe ɖevia ƒe ku gbãdziname sia tso. Esi Eliya kɔ ɖevi kukua yi xɔtaxɔa me la, edo ɣli na Yehowa be: “Yehowa, nye Mawu, ahosi, si gbɔ menye amedzro le, hã ŋue nèbe, yeawɔ vɔ̃ ɖo, eye nàwu via?” Ete ɖe nyagblɔɖilaa dzi vevie be woado vlo Mawu ƒe ŋkɔ nenye be Eɖe mɔ vɔ̃ sia dzɔ ɖe dɔmenyola kple amedzrowɔla sia dzi. Eya ta Eliya ƒo koko na Yehowa be: “Yehowa, nye Mawu, gbugbɔ ɖevi sia ƒe luʋɔ [alo, agbe] gava emee dzro!”—1 Fia. 17:20, 21.\n‘KPƆ ÐA, VIWÒA GBƆ AGBE’\nYehowa nɔ to ɖom. Ahosi siae nyi eƒe nyagblɔɖila la, eye wòɖe xɔse fia. Edze ƒãa be Mawu mexe mɔ na ŋutsuvia ƒe ku o, eɖe mɔ dɔlélea wui le esi wònya be yele efɔ ge ɖe tsitre ale be wòana mɔkpɔkpɔ dzidzime siwo ava va la ta. Eye emae anye tsitretsitsi gbãtɔ si ŋu nya dze le Ŋɔŋlɔawo me. Esi Eliya do ɣli yɔ Yehowa la, esee, eye wògbɔ agbe ɖevia. Wò ya kpɔ ale si gbegbe ahosia akpɔ dzidzɔe esi Eliya gblɔ nɛ be, ‘Kpɔ ɖa, viwòa gbɔ agbe’ la ɖa ko! Ahosia gblɔ na Eliya be: “Azɔ medze sii bena, Mawu ƒe amee nènye, eye Yehowa ƒe gbe, si le nuwò la, nye nyateƒe.”—1 Fia. 17:22-24.\nNuŋlɔɖi si le 1 Fiawo ta 17 megagblɔ nya bubu aɖeke tso nyɔnu sia ŋu o. Gake ale si Yesu ƒo nu nyuie tso eŋu la ɖee fia be anya subɔ Yehowa nuteƒewɔwɔtɔe tso ekema dzi. (Luka 4:25, 26) Míesrɔ̃e le eƒe ŋutinyaa me be Mawu yraa ame siwo wɔa nyui na esubɔlawo. (Mat. 25:34-40) Eɖo kpe edzi be Mawu kpɔa esubɔla wɔnuteƒewo ƒe nuhiahiãwo gbɔ na wo, le nɔnɔme sesẽwo gɔ̃ hã me. (Mat. 6:25-34) Nuŋlɔɖi sia gaɖo kpe ale si didia le Yehowa me eye ŋutetea le esi be wòafɔ kukuawo ɖe tsitre la hã dzi na mí. (Dɔw. 24:15) Ðikeke mele eme o be esiawo katã nye susu nyui siwo ta míaɖo ŋku ahosi si nɔ Zarpat dzi ɖo.\nƉoe Ɖe Amewo Ɖoe Ɖe Amewo Woyra Ahosi Si Nɔ Zarpat Ðe Eƒe Xɔse Ta


Ke xɔse enye dziɖoɖo ɖe nusiwo wokpɔ mɔ na ŋu kple kaka ɖe nusiwo womekpɔna o la dzi. Elabena eya me blematɔwo kpɔ ɖaseɖiɖi nyui le. Le xɔse me míedze sii be, wotsɔ Mawu ƒe nya dzra xexeame ɖo, bena nusiwo wokpɔna la, metso nusiwo dzena le ŋku me la me o. Le xɔse me Abel tsɔ numeme, si nyo wu Kain tɔ la, na Mawu, nusi me woto ɖi ɖase nɛ be, ame dzɔdzɔe wònye; elabena Mawu ɖi ɖase le eƒe nunanawo ŋuti, eye le eya me, esi wòku hã la, egale nu ƒom. Le xɔse me wotsɔ Henox yii, bene magakpɔ ku o, eye womegakpɔe o; elabena Mawu tsɔe yii, elabena hafi woatsɔe ayii la, wodi ɖase nɛ bena, edze Mawu ŋu nyuie. Ke ne xɔse mele mía si o la, míate ŋu adze Mawu ŋu o; elabena ele be, amesi ke fena va Mawu gbɔ ta, naxɔ ase be, Mawu li, eye wonye teƒeɖola na amesiwo dinɛ vevie.\n Eye Yesu xa dzi gblɔ na wo bena: Mawu dzi xɔse nenɔ mia si! Vavã mele egblɔm na mi bena: Amesi ke lagblɔ na to sia bena: Ho, ne nayi aɖadze ƒu me, eye mekea ɖi le eƒe dzi me o, hafi boŋ wòxɔnɛ sena bena, nusi gblɔm yele, le eme va ge la, ava ve me ne. Eyaŋuti mele egblɔm na mí bena: Nusianu, si ke ta míado gbe ɖa le, eye míabia la, mixɔe se bena, asu mia si, eye ava ve me na mi.\n1 Korintotɔwo 2:5\nbene miaƒe xɔse la naganɔ amewo ƒe nunya me o, hafi nenɔ Mawu ƒe ŋusẽ me boŋ.\n Ke ne mia dometɔa ɖe le nunya hiãm la, neɖe kuku na Mawu, si na amewo katã faa, eye medoa ŋukpe ame o la, eye wòatsɔe anɛ. Ke meɖe kuku le xɔse me, eye megake ɖia ɖeke o; elabena amesi le ɖi kem la, eɖi ƒutsotsoe, si ya ƒona yina gbɔna la. Elabena ame kema nagasusu be, yeakpɔ nane atso Aƒetɔ la gbɔ o; ŋutsu dzimevesusula melina sesĩe le eƒe mɔwo katã dzi o.


Bible Verses On The Topic: Cleanliness -> Good Character\nGood Character: [Cleanliness]\nMile tsi, miklɔ mia ɖokui ŋu! Miɖe miaƒe nuwɔwɔ vɔ̃ɖiwo ɖa le ŋkunye me, eye midzudzɔ vɔ̃ɖiwɔwɔ!\nKpɔ ɖa, voɖaɖa me wodzim ɖo, eye nuvɔ̃ me danye fɔ nye fu ɖo!\n1 Yohanes 1:7-9\n ke ne míele kekeli me zɔm, abe alesi eya ŋutɔ le kekeli me ene la, ekema míedo ƒome kple mía nɔewo, eye Via Yesu Kristo ƒe ʋu la klɔa nuvɔ̃ katã ɖa le mía ŋuti. Ne miegblɔ bena, nuvɔ̃ mele mia ŋu o la, ekema mía ŋutɔ mía ɖokui blem míele, eye nyateƒe mele mía me o. Ne mieʋu miaƒe nuvɔ̃wo me la, ekema nuteƒewɔla kple dzɔdzɔetɔ wònye, bene woatso míaƒe nuvɔ̃wo ake mí, eye wòaklɔ madzɔmadzɔnyenye katã ɖa le mia ŋuti.\nMahlẽ tsi dzadzɛ ɖe mia ŋu, ne miaƒe nu makɔmakɔwo katã naɖi le mia ŋu, eye maklɔ miaƒe legbawo katã da le mia ŋu.\nNa mase dzidzɔ kple aseyetsotso, ne nye ƒu, siwo nèŋe la, nagli kple dzidzɔ!\n Ke Saul, si galé ŋɔdzidodo kple hlɔ̃dodo ƒe gbɔgbɔtsixe ɖe ƒo ɖe Aƒetɔ la ƒe nusrɔ̃lawo ŋuti la, yi ɖe nunɔlagã gbɔ, eye wòbia agbalẽwoe bena, yeayi Damasko ɖe ƒuƒoƒeawo me, ne yeakpɔ amesiwo le nenem mo sia dzi, ŋutsuwo kple nyɔnuwo la, ne yeabia wo akplɔ va Yerusalem. Ke esi wòle mea dzi, eye wògogo Damasko la, kasia keklẽ tso dziƒo klẽ ƒo xlãe; eye wòdze anyi, eye wose gbea ɖe le gbɔgblɔm ne bena: Saul, Saul, nuka wo nèle yonyeme tima? Eye wògblɔ bena: Wò amekae, Aƒetɔ? Eye Aƒetɔ la gblɔ bena: Nyee nye Yesu, amesi yome tim nèle; asẽ na wò be, nada afɔkpo nutɔnu. Eye esi wòle dzodzom nyanyanya, eye dzidzi ƒoe la, egblɔ bena; Aƒetɔ, nuka dim nèle, be mawɔ? Eye Aƒetɔ la gblɔ nɛ bena: Tsi tre, eye nayi ɖe dua me, eye woagblɔ nusi ele be, nawɔ la na wò. Ke ŋutsu, siwo le mɔ zɔm kplii la, tsi tre ɖi nu maƒomaƒoe; wole gbe la sem, gake womelé amea ɖeke kpɔm o. Tete la Saul tsi tre tso anyigba; ke esi wòdu ŋku la, mekpɔ amea ɖeke o, eye wòlé eƒe alɔnu, eye wokplɔe yi Damasko. Eye ŋkeke etɔ̃ sɔŋ mekpɔ nu kpɔ o, meɖu naneke o, eye meno naneke hã o. Eye nusrɔ̃laa ɖe le Damasko, eŋkɔe nye Anania, eye Aƒetɔ la gblɔ nɛ le ŋutega me bena: Anania! Eye wògblɔ be: Kpɔ ɖa, nyee nye esi, Aƒetɔ! Eye Aƒetɔ la gblɔ ne bena: Tsi tre, eye nayi ablɔ, si woyɔna be dzɔdzɔe la me, eye nabia amea ɖe, si ŋkɔ nye Saul tso Tarso la ta se le Yuda-ƒe me; elabena kpɔ ɖa, ele gbe ɖom ɖa, eye wòkpɔ ŋutsua ɖe le ŋutega me, amesi ŋkɔ nye Anania la, gbɔna egbɔ, eye wòle asi dam ɖe edzi, bena wòagakpɔ nu. Ke Anania xɔ edzi gblɔ bena: Aƒetɔ, mese le ame geɖewo nu le ŋutsu sia ŋuti, alesi wòwɔ vɔ̃ geɖe ɖe wò ame kɔkɔe, siwo le Yerusalem la ŋu; eye afisia hã ekpɔ ŋusẽ tso nunɔlagãwo gbɔ, be woabia amesiwo katã yɔa wò ŋkɔ dzi. Gake Aƒetɔ la gblɔ nɛ bena: Heyi, elabena amesia enye dɔwɔnu tiatia nam, be wòatsɔ nye ŋkɔ la ayi ɖe trɔ̃subɔlãwo kple fiawo kpakple Israel-viwo ƒe ŋku me; elabena nye la mafiae alesi wòle nɛ be, wòakpe fu geɖe le nye ŋkɔ la ŋuti. Tete Anania ta dzi yi, eye wòva aƒea me, eye wòda eƒe asiwò ɖe edzi gblɔ bena; Nɔvi Saul, Aƒetɔ la, Yesu, si ɖe eɖokui fia wò le mɔ dzi, esi nègbɔna la, dom ɖa, be nagakpɔ nu, eye ne Gbɔgbɔ kɔkɔe la nayɔ wò fũ. Eye enumake ewɔ abe nanee ge tso eƒe ŋkuwo dzi abe tsrowo ene, eye wògakpɔ nu; eye esi wòtsi tre la, wode mawutsi ta nɛ; eye woɖu nu, eye wòkpɔ ŋusẽ. Eye wònɔ nusrɔla, siwo le Damasko la gbɔ ŋkekea ɖewo. Eye enumake wòɖe gbe ƒã le Yesu ŋuti le ƒuƒoƒeawo me bena, eyae nye Mawuvi. Eye, amesiwo katã see la, kuvia ɖo wo, eye wogblɔ bena: Alo menye eyae nye amesi gblẽ amesiwo yɔa ŋkɔ sia dzi le Yerusalem, eye eyata wòva afisia ɖo, be yeabia wo akplɔ ayi ɖe nunɔlagãwo gbɔe oa? Ke Saul sẽ ŋu ɖe dzi gawu, eye wòna Yudatɔ, siwo le Damasko la ƒe nu tsi te, esi wòfiã kɔte bena, amesiae nye Kristo. Eye esi ŋkeke geɖe va yi la, Yudatɔwo de adaŋu, bena yewoawui; gake Saul se woƒe aɖaŋu vɔ̃ ɖoɖo la. Eye wodzo agboawo gɔ̃ hã ŋu ŋkeke kple zã, bena yewoawui. Ke nusrɔ̃lawo tsoe le zã me heto gli dzi ɖiɖi ɖe anyigba le kusi me. Eye esi wòva Yerusalem la, ete kpo be, wòamiã eɖokui ɖe nusrɔ̃lawo ŋu; eye wo katã le evɔ̃m, esi womexɔe se bena, nu srɔ̃la wònye o. Ke Barnaba xɔe, eye wòkplɔe yi apostoloawo gbɔ, eye woxlẽe fia wo, alesi wòkpɔ Aƒetɔ la le mo dzi, eye bena eƒo nu nɛ, kple alesi wògblɔ nya dzifeƒotɔe le Yesu ƒe ŋkɔa me le Damasko. Eye eya kplii wovaa me, gadoa go le Yerusalem hele nya gblɔm dzideƒotɔe le Aƒetɔ la ƒe ŋkɔa me; eƒo nu, eye wosẽ nu hã kple Helatɔwo; ke woawo ɖi be, yewoawu. Tete esi nɔviawo see la, wokplɔe yi Kaisarea, eye woɖoe ɖe Tarso. Azɔ hame, si le Yudea kple Galilea kple Samaria katã la, kpɔ tomefafa, eye wotu wo ɖokui, eye wole zɔzɔm le Aƒetɔ la vɔvɔ̃ me; eye wosɔ gbɔ to Gbɔgbɔ kɔkɔe la ƒe akɔfafa me.\n5 Mose 23:12-14\n Le ɣetrɔ me la wòalé tsi, eye ne ɣe ɖo to la, ekpɔ mɔ ava asaɖa la me. Ɖo agboti ɖe asaɖa godo, afima nade afɔdzi ɖo. Eye nakpa ati gbabɛ akpe ɖe wò aʋawɔnuwo ŋu, eye ne èle afɔdzi de ge la, natsɔe aɖe ɖoe, emegbe natsɔe axe ke ɖe edzi.\nAmekae ate ŋu agblɔ be: Melólo nye dzi wòkɔ, eye medza tso nye nuvɔ̃wo me?\nMlɔeba la, nɔviwo, nusiwo nye nyateƒe, nusiwo dzea bubu, nusiwo le dzɔdzɔe, nusiwo le dzadzɛ, nusiwo dze na lɔlɔ̃, nusiwo dze na gbɔgblɔ, ne nudzeamewɔwɔa ɖe li, eye ne kafukafua ɖe li la, misusu nusiawo ŋuti!\nAsaf ƒe ha. Nyateƒee, Mawu ƒe dɔme nyo ɖe Israel ŋu, de amesiwo ƒe dzi dza la ŋu.\neye tso Yesu Kristo, amesi nye ɖaseɖila nyateƒetɔ kple ame kukuwo ƒe ŋgɔgbetɔ kple anyigba dzi fiawo ƒe dziɖula la gbɔ! Amesi lɔ̃a mí, eye wòtso eƒe ʋu klo míaƒe nuvɔ̃wo ɖa le mía ŋuti,\n2 Korintotɔwo 7:1\nAzɔ la esi ŋugbedodo siawo le mía si la, lɔlɔ̃tɔwo, mina míakɔ mia ɖokui ŋuti tso ŋutilã kple gbɔgbɔ ƒe ɖiƒoƒo sia ɖiƒoƒo me, bena míawu kɔkɔenyenye nu le mawuvɔvɔ̃ me.\n3 Mose 19:28\nNe ame ku la, migasi blini ɖe ŋuti o, eye migatá nu ɖe ŋuti hã o. Nyee nye Yehowa!\nNe ŋutsua ɖe do ŋutsu gbɔ, abe alesi wodɔa nyɔnu gbɔe ene la, ekema woa kple eve wowɔ ŋunyɔnu; ele be, woawu wo, woa ŋutɔwoe ɖe hlɔ̃fe.\nKe, lɔlɔ̃tɔwo nu ɖeka sia naganɔ ɣaɣla ɖe mi o bena, te Mawu gbɔ la ŋkeke ɖeka le abe ƒe akpe ɖeka ene, eye ƒe akpe ɖeka hã abe ŋkeke ɖeka ene.\n2 Korintotɔwo 5:17\nEyata ne amea ɖe le Kristo me la, eya nye nuwɔwɔ yeye: Xoxotɔ la nu va yi, kpɔ ɖa, nuwo katã zu yeye!\n Baba na mi, agbalẽfialawo kple farisitɔwo, alakpatɔwo, elabena mieklɔa kplu kple agba ŋuti, ke wo me yɔ fũ kple adzodada kple aɖifuɖiɖuɖu. Wò farisitɔ, ŋkuagbãtɔ, klɔ kplu me gbãgbiagbã, bena eŋuti hã naɖi. Baba na mi, agbalẽfialawo kple farisitɔwo, alakpatɔwo; elabena mieɖi yɔdo, siwo ŋuti wòsi akalo ɖo, eye wole dzedzem nyuie la, ke wo me yɔ fũ kple ame kukuwo ƒe ƒuwo kpakple ɖiƒoƒo katã. Nenema ke miawo hã miedzena ame dzɔdzɔewo le gota le amewo ƒe ŋku me; ke mia me yɔ taŋ kple alakpadada kpakple madzɔmadzɔnyenye.\nEye alesi miedi bena, amewo nawɔ na mi la, miawo hã miwo na wo nenema ke.\n1 Korintotɔwo 10:13\nTetekpɔa ɖeke meva mia dzi kpɔ o negbe ame tɔ ɖeɖeko, gake nuteƒewɔla enye Mawu, amesi mana mɔ bena, woate mi akpɔ awu alesi miate ŋui la o; ke ana gododo le eme hã akpe ɖe tetekpɔ ŋuti, bene miate ŋu atsɔe.\nWò farisitɔ, ŋkuagbãtɔ, klɔ kplu me gbãgbiagbã, bena eŋuti hã naɖi.\nWoayra amesiwo dza le woƒe dzi me la: elabena woawoe akpɔ Mawu.\n1 Mose 18:4\nWoaku tsi via ɖe ve, ne miaklɔ miaƒe afɔwo ŋuti; emegbe la miagbɔ ɖe eme vie,\n2 Mose 19:14\nTete Mose ɖi tso toa dzi va dukɔ la gbɔ, eye wòna dukɔ la wɔ wo ɖokui dzadzɛ, eye wonyã woƒe avɔwo.\n5 Mose 23:12\nLe ɣetrɔ me la wòalé tsi, eye ne ɣe ɖo to la, ekpɔ mɔ ava asaɖa la me.\nKe Mawu ɖe ye ŋutɔ ƒe lɔlɔ̃, si wotsɔ lɔ̃ mí la fia bena, esime míeganye nuvɔ̃wɔlawo la, Kristo ku ɖe mía ta.\nMegana amea ɖeke naɖo vlo wò ɖekakpuinyenye o, ke boŋ nanye kpɔɖeŋu na xɔsetɔwo le nya me, le anyinɔnɔ me, le lɔlɔ̃ me, le gbɔgbɔ me, le xɔse me, le dzadzɛnyenye me.\n2 Korintotɔwo 6:14-18\n Migazu amesiwo atsɔ kɔkuti tutɔ na dzimaxɔsetɔwo ti o! Elabena hadede kae le dzɔdzɔenyenye kple sedzimawɔmawɔ dome? Alo ƒomedodo kae le kekeli kple viviti dome? Alo aleke Kristo kple Belial asɔa? Alo gome kae li na xɔsetɔ kple dzimaxɔsetɔa? Alo ɖekawɔwɔ kae le mawuxɔ kple trɔ̃wo domea? Elabena miawoe nye Mawu gbagbe la ƒe xɔ, abe alesi Mawu gblɔ ene bena: „Manɔ wo dome, eye mazɔ wo dome, eye manye Mawu na wo, eye woawo hã woanye nye dukɔ. Eyaŋuti mido go le wo dome, eye miɖe mia ɖokui ɖa, Aƒetɔ la gblɔe, eye migaka asi nu makɔmakɔ ŋuti o, eye nye la maxɔ mi, eye manye Fofo na mi, eye miawo hã mianye vinyeŋutsuviwo kple vinyenyɔnuviwo, Aƒetɔ, ŋusẽkatãtɔ la gblɔe.“\n Ke Saul, si galé ŋɔdzidodo kple hlɔ̃dodo ƒe gbɔgbɔtsixe ɖe ƒo ɖe Aƒetɔ la ƒe nusrɔ̃lawo ŋuti la, yi ɖe nunɔlagã gbɔ, eye wòbia agbalẽwoe bena, yeayi Damasko ɖe ƒuƒoƒeawo me, ne yeakpɔ amesiwo le nenem mo sia dzi, ŋutsuwo kple nyɔnuwo la, ne yeabia wo akplɔ va Yerusalem. Ke esi wòle mea dzi, eye wògogo Damasko la, kasia keklẽ tso dziƒo klẽ ƒo xlãe; eye wòdze anyi, eye wose gbea ɖe le gbɔgblɔm ne bena: Saul, Saul, nuka wo nèle yonyeme tima? Eye wògblɔ bena: Wò amekae, Aƒetɔ? Eye Aƒetɔ la gblɔ bena: Nyee nye Yesu, amesi yome tim nèle; asẽ na wò be, nada afɔkpo nutɔnu. Eye esi wòle dzodzom nyanyanya, eye dzidzi ƒoe la, egblɔ bena; Aƒetɔ, nuka dim nèle, be mawɔ? Eye Aƒetɔ la gblɔ nɛ bena: Tsi tre, eye nayi ɖe dua me, eye woagblɔ nusi ele be, nawɔ la na wò. Ke ŋutsu, siwo le mɔ zɔm kplii la, tsi tre ɖi nu maƒomaƒoe; wole gbe la sem, gake womelé amea ɖeke kpɔm o. Tete la Saul tsi tre tso anyigba; ke esi wòdu ŋku la, mekpɔ amea ɖeke o, eye wòlé eƒe alɔnu, eye wokplɔe yi Damasko. Eye ŋkeke etɔ̃ sɔŋ mekpɔ nu kpɔ o, meɖu naneke o, eye meno naneke hã o. Eye nusrɔ̃laa ɖe le Damasko, eŋkɔe nye Anania, eye Aƒetɔ la gblɔ nɛ le ŋutega me bena: Anania! Eye wògblɔ be: Kpɔ ɖa, nyee nye esi, Aƒetɔ! Eye Aƒetɔ la gblɔ ne bena: Tsi tre, eye nayi ablɔ, si woyɔna be dzɔdzɔe la me, eye nabia amea ɖe, si ŋkɔ nye Saul tso Tarso la ta se le Yuda-ƒe me; elabena kpɔ ɖa, ele gbe ɖom ɖa, eye wòkpɔ ŋutsua ɖe le ŋutega me, amesi ŋkɔ nye Anania la, gbɔna egbɔ, eye wòle asi dam ɖe edzi, bena wòagakpɔ nu. Ke Anania xɔ edzi gblɔ bena: Aƒetɔ, mese le ame geɖewo nu le ŋutsu sia ŋuti, alesi wòwɔ vɔ̃ geɖe ɖe wò ame kɔkɔe, siwo le Yerusalem la ŋu; eye afisia hã ekpɔ ŋusẽ tso nunɔlagãwo gbɔ, be woabia amesiwo katã yɔa wò ŋkɔ dzi. Gake Aƒetɔ la gblɔ nɛ bena: Heyi, elabena amesia enye dɔwɔnu tiatia nam, be wòatsɔ nye ŋkɔ la ayi ɖe trɔ̃subɔlãwo kple fiawo kpakple Israel-viwo ƒe ŋku me; elabena nye la mafiae alesi wòle nɛ be, wòakpe fu geɖe le nye ŋkɔ la ŋuti. Tete Anania ta dzi yi, eye wòva aƒea me, eye wòda eƒe asiwò ɖe edzi gblɔ bena; Nɔvi Saul, Aƒetɔ la, Yesu, si ɖe eɖokui fia wò le mɔ dzi, esi nègbɔna la, dom ɖa, be nagakpɔ nu, eye ne Gbɔgbɔ kɔkɔe la nayɔ wò fũ. Eye enumake ewɔ abe nanee ge tso eƒe ŋkuwo dzi abe tsrowo ene, eye wògakpɔ nu; eye esi wòtsi tre la, wode mawutsi ta nɛ; eye woɖu nu, eye wòkpɔ ŋusẽ. Eye wònɔ nusrɔla, siwo le Damasko la gbɔ ŋkekea ɖewo. Eye enumake wòɖe gbe ƒã le Yesu ŋuti le ƒuƒoƒeawo me bena, eyae nye Mawuvi.\n1 Korintotɔwo 15:29\nElabena nuka wotu amesiwo na wode mawutsi ta na wo le ame kukuwo ta lale? Ne womafɔ ame kukuwo ɖe tsitre kura o la, nuka wona wode mawutsi ta na wo le woamawo ta mahã?\n3 Mose 18:22\nMegadɔ ŋutsu gbɔ abe nyɔnu gbɔ ene o, ŋunyɔnu wònye.\n Eyaŋuti Mawu tsɔ wo de asi na ahɔhlɔ̃bɔbɔ yomenɔnɔ; elabena woƒe nyɔnuwo tsɔ dzɔdzɔme ƒe kɔnu wɔ nusi mele dzɔdzɔme nu o; nenema ke woƒe ŋutsuwo hã gblẽ nyɔnuwo ƒe dzɔdzɔmekɔnu ɖi, eye wofiã le woƒe fiẽŋufiẽŋui me ɖe wo nɔewo ŋu, eye ŋutsu kple ŋutsu wɔ ŋukpenanuwo, eye wokpɔ woƒe vodada ŋuti fetu, si dze wo la, le wo ɖokui ŋu.\n1 Korintotɔwo 14:40\nMina woawɔ nuwo katã, alesi dze ɖe eteƒeteƒe.\n Ati nyui mate ŋu atse ku manyomanyo o, eye ati manyomanyo hã mate ŋu atse ku nyui o. Ati sia ati, si metsea ku nyui o la, wolãnɛ, eye wotsɔnɛ dea dzo me. Eyaŋuti mitsɔ woƒe tsetseawo dze si wòe! Menye amesiame, si le gbɔgblɔm nam bena: Aƒetɔ! Aƒetɔ! ayi ɖe dziƒofiaɖuƒe la me o, negbe amesi le Fofonye, si le dziƒowo la, ƒe lɔlɔ̃nu wɔm la koe. Ame geɖewo lagblɔ nam le ŋkeke ma dzi bena: Aƒetɔ! Aƒetɔ! Alo menye wò ŋkɔ dzi míegblɔ nya ɖe anyi le o ɖe, eye wò ŋkɔ dzi mienyã gbɔgbɔ vɔ̃wo do goe de o ɖe, eye wò ŋkɔ dzi miewɔ ŋusẽdɔ geɖewo le o ɖe? Ekema nye hã maʋu me na wo bena: Nyemenya mi kpɔ o, mi nu madzɔmadzɔ wɔlawo; mite ɖa le gbɔnye!\n Miele ŋɔŋlɔawo me dzrom tsitotsito; elabena miesusu bena, miekpɔa agbe mavɔ le wo me, eye woamawo nye nusiwo le ɖase ɖim le ŋutinye; eye mielɔ̃ be, miava gbɔnye, bena míakpɔ agbe o.


KAZAKHSTANTƆ geɖe nye tsatsalawo. Va se ɖe egbea, Kazakhstantɔ siwo nye lãkplɔlawo kplɔa woƒe lãhawo yia gbeɖuƒe vovovowo le ale si ɣeyiɣiawo trɔe la nu. Le dzomeŋɔliwo la, wonɔa to siwo dzi fafa le la dzi ale be lãwo nakpɔ gbe aɖu. Ne sno dzaɣi le ɖoɖom la, wokplɔa woƒe lãhawo ɖia abu vaa teƒe siwo dzoxɔxɔ le vie wu.\nKazakhstantɔ aɖewo le dugãwo me. Ke hã, woƒe dekɔnuwo, nuɖuɖuwo kple nu siwo wotsɔ woƒe asiwo wɔ la katã ɖe ale si wo tɔgbuiwo nye tsatsalawo tsã la fia. Kazakhstantɔwo lɔ̃a hakpanya viviwo gbɔgblɔ, hadzidzi kple haƒoƒo le haƒonu siwo woawo ŋutɔwo wɔ la dzi.\nXɔ siwo wotsɔ avɔ tu, si nye xɔ kpokploe siwo me tsatsalawo nɔna la ɖe ale si wodea asixɔxɔ woƒe dua kple teƒe si wole ŋu la fia. Lãkplɔlawo gadea asixɔxɔ xɔ siawo ŋu, eye Kazakhstantɔ siwo le du gãwo me la nɔa wo me ne wole azãwo ɖum. Xɔ siawo hã nye teƒe siwo tsaɖilawo dzena. Wotsɔa avɔ siwo me nyɔnuwo lɔ̃ nu ɖo, avɔ siwo wolɔ̃ kple anyigbakuntruwo ɖoa atsyɔ na xɔawo me wònyea nukpɔkpɔ.\nAle si xɔ si wotsɔ avɔ tu la me le\nKazakhstantɔ siwo le kɔƒewo me la lɔ̃ sɔwo ŋutɔ. Nya vovovo 21 ye Kazakhstantɔwo zãna na sɔ, eye gɔmesese vovovo le wo dometɔ ɖe sia ɖe ŋu. Wogazãa nya kple nyagbɔgblɔ siwo wu 30 tsɔ ɖɔa sɔ ƒe amadede. Ne wona sɔ nyui aɖe si le lãmesẽ me ame aɖe la, wobunɛ be enye nu gã aɖe eye wodea asixɔxɔ eŋu. Le kɔƒenutowo me la, ŋutsuviwo srɔ̃a sɔdodo le woƒe ɖevime.\nZi geɖe la, Kazakhstantɔwo meɖua nu ʋulã manɔmee o, eye nu ʋeʋĩ mesɔa gbɔ ɖe woƒe nuɖuɖuwo me o. Kazakhstantɔwo ƒe nunono vevitɔwo dometɔ ɖekae nye koumiss, si wotsɔ sɔ ƒe notsi wɔ, eye wogblɔ be edea ame ƒe lãmesẽ dzi. Woƒe nunono bubue nye shubat. Kposɔ ƒe notsie wotsɔ wɔe, mevivi boo o gake nunyiame le eme.\nYehowa Ðasefowo ƒe alɔdzedɔwɔƒe si le Almaty la kpea amewo be woava ɖi tsa le woƒe dɔwɔƒea, eye ame sia ame ate ŋu ava ɖi tsa faa.\nLãkle ƒomevi aɖe si mebɔ o la ʋuna vaa Kazakhstantɔwo ƒe to kɔkɔwo dzi le dzomeŋɔliwo\nNe mede ɖeke o la, seƒoƒo si nye tulip vovovo 36 ye le Kazakhstan, eye wowɔa seƒoƒo siawo ƒe nɔnɔme ɖe Kazakhstantɔwo ƒe asinudɔwɔwɔwo me.\nDze le Kazakhstantɔwo Balkhash Ta la me le eƒe ɣedzeƒekpa dzi gake dze mele eme le eƒe ɣetoɖoƒekpa dzi o.\nKazakhstantɔwo lɔ̃a aʋakowo kple xe ƒonu bubuwo mamlã atsɔ alé xe bubuwo. Hɔ̃ siwo ƒe amadede le abe sika koŋue wòlɔ̃a mamlã.\nEsi wotsyɔ nu ta na hɔ̃ ta la megavɔ̃a ame o\nGBEGBƆGBLƆ: KAZAKHGBE, RUSSIAGBE\nDUKƆA ME TƆWO: 17,563,000\nYAME ƑE NƆNƆME: YAME XƆA DZO LE DZOMEŊƆLIWO, YAME FANA EYE SNO DZANA LE VUVƆŊƆLIWO\nƉoe Ɖe Amewo Ɖoe Ɖe Amewo Tsaɖiɖi Yi Kazakhstan


Nukae Nye ‘Babilon Gã La’? | Biblia ƒe Nufiafia\nNukae Nye ‘Babilon Gã La’?\nNYAGBƆGBLƆ aɖewo le Nyaɖeɖefia ƒe agbalẽa me siwo gɔme mele be míase abe alesi tututu wogblɔ woe ene o. (Nyaɖeɖefia 1:1) Le kpɔɖeŋu me, eƒo nu tso nyɔnu aɖe ŋu be woŋlɔ ŋkɔ “Babilon gã” ɖe eƒe ŋgonu. Wogblɔ be nyɔnu sia nɔ anyi ɖe “amehawo kple xexemedukɔwo” dzi. (Nyaɖeɖefia 17:1, 5, 15) Esi wònye nyɔnu ŋutɔŋutɔ aɖeke mate ŋu awɔ nusia o ta la, ke kpɔɖeŋunyɔnue Babilon Gã la nye. Ke nukae kpɔɖeŋugbolo sia tsi tre ɖi na?\nLe Nyaɖeɖefia 17:18 la, woƒo nu tso kpɔɖeŋunyɔnu sia ke ŋu be enye “du gã, si le fia ɖum ɖe anyigba dzi fiawo dzi.” Nya “du” fia amewo ƒe ƒuƒoƒo aɖe si ŋu ɖoɖo le. Esi wònye “du gã” sia kpɔ ŋusẽ ɖe “anyigba dzi fiawo” dzi ta la, ke nyɔnu si woyɔ be Babilon Gã la anye habɔbɔ aɖe si kpɔ ŋusẽ le xexeame katã. Woate ŋu ayɔe be xexemefiaɖuƒe. Fiaɖuƒe ka ƒomevie? Subɔsubɔha ƒe fiaɖuƒee. De dzesi alesi Nyaɖeɖefia ƒe agbalẽa ƒe teƒe aɖewo siwo ku ɖe nya sia ŋu na míeƒo nya ta alea.\nFiaɖuƒe ate ŋu anye dunyahehe, asitsatsa, alo subɔsubɔha me fiaɖuƒe. Menye dunyahefiaɖuƒee nyɔnu si woyɔ be Babilon Gã la nye o, elabena Mawu ƒe Nya la gblɔ be “anyigba dzi fiawo,” alo xexe sia me dunyahenuɖoanyiwo, “wɔ ahasi” kplii. Ahasi si wòwɔe nye nubabla siwo wòwɔ kple xexe sia me dziɖulawo eye esia na míese nusitae woyɔe be “gbolo gã” la gɔme.—Nyaɖeɖefia 17:1, 2; Yakobo 4:4.\nBabilon Gã la mate ŋu anye asitsatsa ƒe fiaɖuƒe o elabena “anyigba dzi sitsalawo,” siwo nye asitsanuɖoanyiwo, afa nɛ le etsrɔ̃ɣi. Le nyateƒe me la, wogblɔ tso fiawo kple asitsalawo ŋu be wole Babilon Gã kpɔm tso “adzɔge ke.” (Nyaɖeɖefia 18:3, 9, 10, 15-17) Eyata susu le eme be míaƒo nya ta be menye dunyahehe alo asitsatsa ƒe fiaɖuƒee Babilon Gã la nye o, ke boŋ subɔsubɔha ƒe fiaɖuƒee.\nNya si wogblɔ tso Babilon Gã la ŋu be eto “afakaka” nuwɔnawo dzi ble dukɔwo katã la na míegaka ɖe edzi be subɔsubɔha me nuɖoanyi aɖee wònye. (Nyaɖeɖefia 18:23) Esi wònye gbɔgbɔ vɔ̃wo gbɔe gbɔgbɔyɔyɔ ƒomevi ɖesiaɖe tso eye wònye subɔsubɔnuwɔna ta la, mewɔ nuku o be Biblia yɔ Babilon Gã be “gbɔgbɔ vɔ̃wo ƒe nɔƒe.” (Nyaɖeɖefia 18:2; Mose V, 18:10-12) Woƒo nu tso fiaɖuƒe sia ŋu hã be etsi tre ɖe subɔsubɔha vavãtɔ ŋu vevie, eye be etia “nyagblɔɖilawo kple ame kɔkɔewo” yome. (Nyaɖeɖefia 18:24) Le nyateƒe me la, Babilon Gã la lé fu subɔsubɔha vavãtɔ ale gbegbe be etia “Yesu ƒe ɖaseɖilawo” yome vevie hewua wo kura gɔ̃ hã. (Nyaɖeɖefia 17:6) Eyata nyɔnu sia si woyɔ be Babilon Gã la tsi tre ɖi na alakpasubɔsubɔ ƒe xexemefiaɖuƒe, si me subɔsubɔha siwo katã tsia tre ɖe Yehowa Mawu ŋu la le.\nƉoe Ɖe Amewo Ɖoe Ɖe Amewo Nukae Nye ‘Babilon Gã La’?


GBE BUBU Albanian Amharic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Czech Danish Dutch Estonian Eŋlisi Eʋegbe Franse German Hiligaynon Hungarian Indonesian Italian Japanese Korean Latvian Lithuanian Malagasy Myanmar Norwegian Polish Portuguese Romanian Russian Silozi Sinhala Slovak Slovenian Spanish Swahili Thai Turkish Ukrainian\nETEƑE madidi o, míaƒe dzodzodzoetsitsi ɖe etsɔme ŋu nu ayi, elabena Mawu akpɔ Anyigba la ƒe nyawo gbɔ to ye ŋutɔ ƒe dziɖuɖu si woyɔna be Mawu Fiaɖuƒe la dzi. Mawu ƒe tameɖoɖo wɔnuku ma nɔ susu me na Yesu Kristo esime wòfia eyomedzelawo be woado gbe ɖa be: ‘Na wò fiaɖuƒe nava. Na wò lɔlɔ̃nu nava eme le dziƒo, kple anyigba dzi hã.’—Mateo 6:9, 10.\nMawu Fiaɖuƒe la mawɔ dɔ aduadu kple amegbetɔ siwo xɔa ŋgɔ le dunyahehe me loo, alo to wo dzi o. Ke boŋ, aɖe amegbetɔ ƒe ɖokuidziɖuɖu ƒe nuɖoanyi ɖe sia ɖe ɖa, abe ale si wogblɔe le Daniel ƒe nyagblɔɖi si ku ɖe “ŋkeke mamlɛawo,” si nye ɣeyiɣi siwo me míele fifia, ŋu me ene. (2 Timoteo 3:1) Egblɔ ɖi be: “Le fia mawo ŋɔli la dziƒo ƒe Mawu la aɖo fiaɖuƒe aɖe anyi, si matsrɔ̃ gbeɖegbeɖe o, . . . Agbã [amegbetɔ ƒe] fiaɖuƒe mawo katã, eye wòagblẽ wo, ke eya ŋutɔ anɔ anyi tegbee.” (Daniel 2:44) Nya mawo menye akɔfafa alo mɔkpɔkpɔ aɖeke na ame siwo di be amegbetɔ ƒe dziɖuɖu nakpɔtɔ anɔ anyi o, gake enye ŋugbedodo si doa dzidzɔ na ame siwo di be Mawu nawɔ eƒe dziɖulanyenye ŋu dɔ to eƒe Fiaɖuƒea dzi ya.\nEtsɔme Wɔnuku Aɖe!\nNe Mawu Fiaɖuƒea le anyigba bliboa dzi ɖum la, dunyahehe, ŋutigbalẽ ƒe vovototo, subɔsubɔ, kple liƒowo mama eteviwo dome o. Ke boŋ, woazu xexea me katã ƒe nɔviwo, ame siwo nyateƒe siwo ku ɖe Mawu ŋu kpakple lɔlɔ̃ vavãtɔ ate ƒo ƒu ɖekae. (Yohanes 13:34, 35; 17:3, 17) Ɛ̃, le Fiaɖuƒe dziɖuɖua te la, “ame dzɔdzɔe la amie,” eye ‘ŋutifafa axɔ aƒe, va se ɖe esime dzinu maganɔ anyi o.’—Psalmo 72:7.\nHekpe ɖe nu siawo ŋu la, Mawu Fiaɖuƒea ana ame siwo bɔbɔ ɖe eƒe dziɖuɖu te la nade blibo le susu kple ŋutilã me, ahana dɔléle, fukpekpe, kple ku nu nayi tegbee. (Nyaɖeɖefia 21:3, 4) Alekee nuwo anɔ ɣemaɣi? Míaƒe anyigbaa azu paradiso le go ɖe sia ɖe me, eye esia ana tame si Mawu ɖo le gɔmedzedzea me nava eme abe ale si wògblɔe le Eden bɔa me ene.—1 Mose 1:28.\nNya Nyui Vavã Ðeka Kolia La\nEsime Yesu nɔ nu ƒom tso nudzɔdzɔ siwo aƒo ƒu anye “nuɖoanyi sia ƒe nuwuɣi la ƒe dzesi” ŋu la, eƒo nu tso nu ɖedzesi aɖe koŋ hã ŋu. (Mateo 24:3-7) Egblɔ be: “Woaɖe gbeƒã fiaɖuƒe ŋuti nya nyui sia le anyigba blibo la katã dzi, be wòanye ɖaseɖiɖi na dukɔwo katã, eye ekema nuwuwu la ava.”—Mateo 24:14.\nLe ɖekawɔwɔ me kple Mawu ƒe lɔlɔ̃nu la, Yehowa Ðasefo siwo ade miliɔn adre kloe le dukɔ 236 me kpɔ gome le Fiaɖuƒegbedeasia gbɔgblɔ na amewo me le ƒe 2007 me, esime wozã woawo ŋutɔwo ƒe ɣeyiɣi si wu gaƒoƒo biliɔn 1 kple miliɔn 400 le dɔ sia wɔwɔ me. Nu ka tae Ðasefowo ka ɖe ŋugbedodo siwo le Biblia me la dzi vevie nenema gbegbe ɖo? Ŋuɖoɖoa mesesẽ kura o. Abe ale si nyati si kplɔe ɖo ɖe emee ene la, Mawu wɔa eƒe ŋugbedodowo dzi ɣesiaɣi.—Romatɔwo 3:4.—g08 05-E.\nBiblia gblɔ be “ŋutifafa axɔ aƒe” ɖi\nƉoe Ɖe Amewo Ɖoe Ɖe Amewo Dedienɔnɔ Le Etsɔme, Le Mawu Ƒe Dziɖuɖu Te\ng 7/08 axa 25


Petro Ðu Vɔvɔ̃ Kple Ðikeke Dzi | Xɔse Vavã\nTA BLAEVE VƆ ÐEKƐLIA\n1-3. Nudzɔdzɔ wɔnuku kawo teƒee Petro kpɔ le ŋkekea me, eye nu ka me tom wònɔ le zã me?\nPETRO gbla ɖe atablu la ŋu le tɔa dzi le vivitia me. Ðe wòanye be kekeli sue aɖe kpɔmee wòle le tɔa nu ɖaa le ɣedzeƒe gome, si fia be agudzeɣi ɖo mlɔeba? Eƒe dzime kple abɔtawo katã nɔ evem le tɔdziʋua kuku gaƒoƒo geɖe ta. Yaƒoƒo sesẽ si na eƒe ɖa nɔ ya ƒom la na Galilea Ƒua dze agbo vevie. Ƒutsotsoewo nɔ mimlim va nɔ tɔdziʋua ƒe ŋgɔgbe lɔm henɔ tsi fafɛa hlẽm ɖe eŋu, si wɔe be wòƒo tsi bekee. Gake eyi edzi nɔ ʋua kum ŋkubiãtɔe.\n2 Yesu menɔ ʋua me kple Petro kple eƒe zɔhɛawo o, elabena wogblẽ eya ɖeka ɖe ƒua ta dzo. Gbe ma gbe la, wokpɔ eteƒe Yesu tsɔ abolo kple tɔmelã ʋɛ aɖewo ko nyi ame akpe geɖewo nukutɔe. Esia wɔe be ameawo di be yewoalé Yesu aɖo fiae, gake medi be yeade nu dunyahenuwɔna aɖeke me o. Eɖoe kplikpaa be yeakpe ɖe ye yomedzelawo hã ŋu woaƒo asa na dunyahehe. Esi wòna amehawo dzo vɔ la, ebia tso eƒe nusrɔ̃lawo si be woaku tɔdziʋua ayi ƒua ƒe go kemɛ, esime eya ŋutɔ yi to la dzi be yeaɖado gbe ɖa.—Marko 6:35-45; xlẽ Yohanes 6:14-17.\n3 Dzinu si de sɔsɔ ge tegblẽe la nɔ dzedzem le dzi ɖaa esime nusrɔ̃laawo dze mɔ, gake fifia ele to ɖom blewu yina ɖe anyime ʋĩi le ɣetoɖoƒe gome, elabena wonɔ ʋua kum zã bliboa katã. Ke hã kilometa ʋɛ aɖewo ƒe mɔ koe wote ŋu zɔ. Agbagbadzedze blibo si tɔdziʋua kuku bia kple ale si yaƒoƒoa kple ƒutsotsoeawo nu sẽe la wɔe be dzeɖoɖo kple ame nɔewo zu dɔ. Eya ta anɔ eme be Petro yi ŋugble me ʋĩi.\nPetro srɔ̃ nu geɖe tso Yesu gbɔ le ƒe eve ko me, gake nu geɖewo gali wòasrɔ̃\n4. Agbagba kae Petro dze si na wòzu kpɔɖeŋu nyui aɖe na mí be míasrɔ̃?\n4 Nu geɖe ŋutɔ anɔ susu me na Petro! Enɔ Yesu Nazaretetɔ la yome ƒe eve kple edzivɔ siwo me yɔ fũu kple nudzɔdzɔ wɔdɔɖeamedziwo. Esrɔ̃ nu gbogbo aɖewo ŋutɔ, gake nu geɖewo gali wòasrɔ̃ ku ɖe ale si wòaɖu mɔxenuwo abe vɔvɔ̃ kple ɖikeke ene dzi ŋu. Eye ale si wòlɔ faa wɔ esia la na wòzu kpɔɖeŋu ɖedzesi aɖe si wòle be míasrɔ̃. Na míakpɔ nu si tae ɖa.\n5, 6. Aleke agbea nɔ na Petro?\n5 Petro maŋlɔ ŋkeke si dzi wòdo go Yesu zi gbãtɔ la be gbeɖe o. Nɔviaŋutsu Andrea ye va gblɔ nya nyui wɔnuku sia nɛ gbã be: “Míekpɔ Mesia la.” Nya ma sese he tɔtrɔ geɖe va Petro ƒe agbe me. Maganɔ agbe abe ale si wònɔnɛ tsã ene gbeɖe o.—Yoh. 1:41.\n6 Petro nɔ Kapernaum, si nye du aɖe si nɔ ta, si woyɔna be Galilea Ƒu la, ƒe dziehe gome la me. Woa kple Andrea kpakple Yakobo kple Yohanes, siwo nye Zebedeo viwo, la dea tɔƒo ɖekae. Menye Petro kple srɔ̃a ɖeɖe koe nɔ woƒe aƒea me o, ke nɔviaŋutsu Andrea kple lɔ̃xoa hã kpe ɖe wo ŋu. Edze ƒãa be ƒome sia dzi kpɔkpɔ to tɔƒodede dzi bia dɔ sesẽ wɔwɔ, kutrikuku kple aɖaŋudzedze geɖe. Míate ŋu akpɔ kutri si gbegbe ŋutsu siawo kuna zã sia zã nɔa woƒe ɖɔwo dam henɔa lã ɖe sia ɖe si ge ɖe ɖɔawo me la hem to tɔdziʋu eve dome atsɔ ava gotae la le susu me. Míate ŋu akpɔ ale si wokua kutri gaƒoƒo geɖe le ŋkeke me la hã le susu me; wonɔa tɔmelãwo me tiam henɔa wo dzram, eye wonɔa ɖɔwo sam henɔa wo kpalam.\n7. Nya kae Petro se tso Yesu ŋu, eye nu ka tae wònye dzidzɔnya ɖo?\n7 Biblia gblɔ na mí be Yohanes Amenyrɔɖetsimela ƒe nusrɔ̃lae Andrea nye. Anɔ eme godoo be Petro sea Yohanes ƒe gbeƒãɖeɖewo ŋuti nya dodzidzɔname geɖewo tso nɔvia gbɔ. Gbe ɖeka la, Andrea nɔ eteƒe esime Yohanes fia asi Yesu Nazaretetɔ la hegblɔ be: “Kpɔ ɖa, Mawu ƒe Alẽvi lae nye esi!” Tso ekema dzi la, Andrea va zu Yesu yomedzela, eye wòva gblɔ nya nyui sia na Petro be: Mesia la va ɖo! (Yoh. 1:35-40) Anɔ abe ƒe 4,000 aɖewo do ŋgɔ na ɣemaɣi, esime mía dzila gbãtɔawo dze aglã le Eden la, Yehowa Mawu do ŋugbe be ame tɔxɛ aɖe ava he mɔkpɔkpɔ vavã vɛ na ameƒomea. (1 Mose 3:15) Andrea kpɔ Ðela sia si nye Mesia la kple eƒe ŋkuwo! Petro hã ɖe abla yi Yesu gbɔ.\n8. Ŋkɔ si Yesu tsɔ na Petro la gɔme ɖe, eye nu ka tae ame aɖewo gasusuna kokoko be ŋkɔ ma mesɔ nɛ o?\n8 Do ŋgɔ la, ŋkɔ si wonya na Petroe nye Simon, alo Simeon. Gake Yesu kpɔe dũu hegblɔ nɛ be: “‘Wòe nye Simon, Yohanes vi; woayɔ wò be Kefas’ (si gɔme woɖe be Petro).” (Yoh. 1:42) “Kefas” nye ŋkɔ si gɔmee nye “kpe,” alo “agakpe.” Edze ƒãa be nyagblɔɖie Yesu ƒe nya siawo nye. Ekpɔe do ŋgɔ be Petro ava nɔ abe agakpe ene—anye ame like, si anɔ te sesĩe, si dzi woate ŋu aka ɖo, eye akpɔ ŋusẽ nyui ɖe Kristo yomedzelawo dzi. Ðe Petro ŋutɔ hã bu eɖokui nenema? Edze abe mebui nenema o ene. Ame siwo xlẽa Nyanyuigbalẽawo egbea la dometɔ aɖewo gɔ̃ hã mekpɔ kpeɖodzi boo aɖeke be Petro le abe agakpe ene o. Ame aɖewo gblɔ be eŋuti nuŋlɔɖi si le Biblia me la na wòdze abe enye ame si meli ke ale o, ame si ƒe susu trɔna kabakaba, si dzi womate ŋu aka ɖo bliboe o ene.\n9. Nu kae Yehowa kple Via dina le mía me, eye le wò susu nu la, nu ka tae wòle be míaka ɖe wo dzi?\n9 Gbɔdzɔgbɔdzɔwo nɔ Petro hã ŋu. Yesu nya esia nyuie. Gake abe Fofoa Yehowa ene la, Yesu dzea agbagba ɣesiaɣi be yeakpɔ nu nyui si le amewo me. Yesu kpɔ nɔnɔme nyui siwo le Petro si, eye wòdi be yeakpe ɖe eŋu wòatu nɔnɔme nyui mawo ɖo. Yehowa kple Via dia nu nyui siwo le míawo hã mía me egbea. Ate ŋu asesẽ na mí be míaka ɖe edzi be woate ŋu akpɔ nu nyui aɖe le mía me. Ke hã ele be míaka ɖe wo dzi eye míalɔ̃ be woafia nu mí ahaɖɔ mí ɖo abe ale si wònɔ le Petro gome ene.—Xlẽ 1 Yohanes 3:19, 20.\n10. Nu kawo teƒee Petro anya kpɔ, ke hã nu ka gbɔe wògatrɔ yi?\n10 Petro anya kplɔ Yesu ɖo yi teƒe siwo wòyi ɖaɖe gbeƒã le la dometɔ aɖewo. Eya ta anya kpɔ eteƒe esi Yesu wɔ eƒe nukunu gbãtɔ, si nye ale si wòtrɔ tsi wòzu wain le srɔ̃ɖekplɔ̃ɖoƒe aɖe le Kana. Gawu la, ese Yesu ƒe gbedeasi si yɔ fũu kple mɔkpɔkpɔ wɔnuku si ku ɖe Mawu Fiaɖuƒea ŋu. Ke hã egatrɔ ɖe eƒe lãɖeɖedɔa ŋu. Gake ɣleti aɖewo megbe la, Petro kple Yesu gado go ŋkume kple ŋkume ake—eye fifia ya, Yesu kpee be wòazu ye yomedzela koŋ.\n11, 12. (a) Aleke dɔa nɔ na Petro le zã bliboa katã me? (b) Biabia kawoe anya va susu me na Petro esime wònɔ to ɖom Yesu?\n11 Ðeko Petro dagba ɖe yame zã bliboa katã koe nye ema. Woda ɖɔa zi gbɔ zi geɖe, gake ɖɔ ƒuƒlu koe wohena doa goe. Anɔ eme godoo be Petro zã eƒe tɔƒodeɖaŋuwo kple ŋutetewo katã be yeatsɔ akpɔ kuxia gbɔ, eda ɖɔ ɖe taa ƒe teƒeteƒe siwo wòsusu be lã geɖewo anɔ, gake gbeɖegbeɖea koe. Ðikekemanɔmee la, ɣeyiɣi aɖewo vana si me Petro sena le eɖokui me abe tɔƒodela bubuwo ke ene be, ne ɖe yeate ŋu akpɔ tsia te anya afi si tututu lãwo be ɖo ahana woage ɖe ɖɔawo me la, ne anyo ŋutɔ. Gake ɖeko nuŋububu alea agana dzi naɖe le eƒo wu. Menye modzakaɖeɖee lãɖeɖe nye na Petro o, elabena dɔ sia nue eƒe ƒomea nɔa agbe ɖo. Gake mlɔeba la, eva ɖi go asi ƒuƒlu. Ke hã ele be wòakpala ɖɔawo. Eya ta eƒe ŋku biã ɖe dɔ sia ŋu vevie esime Yesu te ɖe eŋu.\nMawu Fiaɖuƒea, si nye nyati vevitɔ si ŋu Yesu ɖea gbeƒã le la ŋuti nya sese meti Petro gbeɖe o\n12 Amehawo nɔ Yesu mimim ɖo henɔ to ɖom eƒe nyawo vevie. Esi womimi Yesu ɖo nenema ta la, ege ɖe Petro ƒe tɔdziʋua me hebia tso esi be wòakui ate ɖa le goa ŋu vie. Yesu nɔ ʋua me le tsia dzi ƒo nu na ameha la eme kɔ nyuie. Petro ɖo to eƒe nyaawo nyuie abe ameha si le go dzi la ke ene. Mawu Fiaɖuƒea, si nye nyati vevitɔ si ŋu Yesu ɖea gbeƒã le la ŋuti nya sese meti Petro gbeɖe o. Mɔnukpɔkpɔ ka gbegbee nye esi wòanye nɛ be wòakpe ɖe Kristo ŋu woaɖe gbeƒã mɔkpɔkpɔ ƒe gbedeasi sia na amewo le afi sia afi! Gake ɖe esia anya wɔa? Aleke Petro awɔ akpɔ eƒe ƒomea dzi? Ðewohĩ Petro gaɖo ŋku ale si wòdagba ɖe yame zã bliboa katã la dzi.—Luka 5:1-3.\n13, 14. Nukunu kae Yesu wɔ na Petro, eye aleke Petro wɔ nui?\n13 Esi Yesu wu eƒe nuƒoa nu la, egblɔ na Petro be: “Ku ʋua yi afi si goglo, eye miɖi miaƒe ɖɔawo, ne miaɖe lã.” Petro meka ɖe edzi be yewoate ŋu aɖe lã o. Egblɔ be: “Nufiala, míeku kutri zã blibo la katã, gake míeɖe naneke o, gake le wò nya nu la, maɖi ɖɔawo.” Ðeko Petro kpala ɖɔawo koe nye ema. Le nyateƒe me la, Petro megadi kura be yeagaɖi ɖɔ ɖe tɔa me hafi o—vevietɔ le ɣeyiɣi sia si me lãawo maganɔ nu ɖum o! Ke hã elɔ̃ ɖe edzi, eye ɖewohĩ emia asi eƒe hadɔwɔla siwo nɔ tɔdziʋu bubu me be woakplɔ yewo ɖo.—Luka 5:4, 5.\n14 Esi Petro te ɖɔa hehe la, ekpɔe be enɔ kpekpem ŋutɔ. Togbɔ be enɔ ɖi kem hã la, egahe ɖɔa sesĩe wu, eye kaka wòakpɔ la, lã gbogbo aɖewo ŋutɔ nɔ ʋiʋlim le ɖɔa me! Enumake emia asi ame siwo le tɔdziʋu evelia me be woava kpe ɖe yewo ŋu. Esi wohe ɖɔawo la, wova kpɔe kɔtɛ be lãawo sɔ gbɔ akpa na tɔdziʋu ɖeka. Woɖe wo de tɔdziʋu eveawo me woyɔ hele kpekpem ale gbegbe be ɖeko ʋuawo de asi toyiyi me. Ewɔ nuku na Petro ale gbegbe be gbɔgblɔ bu ɖee. Ekpɔ Kristo ƒe nukunuwɔwɔ teƒe kpɔ, gake eya ŋutɔe esia ɖe vi na tẽe. Ŋutsu aɖee nye esia si si ŋusẽ le be wòana woaɖe lã nukutɔe! Vɔvɔ̃ ɖo Petro ale gbegbe. Edze klo ɖe Yesu ƒe afɔ nu enumake gblɔ be: “Aƒetɔ, dzo le gbɔnye, elabena nu vɔ̃ wɔla menye.” Aleke wòanya wɔ be wòade ha kple Ame sia si tea ŋu zãa Mawu ƒe ŋusẽ le mɔ wɔnuku sia nu?—Xlẽ Luka 5:6-9.\n‘Aƒetɔ, nu vɔ̃ wɔla menye’\n15. Aleke Yesu na Petro kpɔe be mehiã be wòatsi dzimaɖi alo avɔ̃ o?\n15 Yesu gblɔ nɛ lɔlɔ̃tɔe be: ‘Mègavɔ̃ o. Tso fifia dzi la, ànɔ amewo ɖem agbagbee.’ (Luka 5:10, 11) Menye ɖikeke kple vɔvɔ̃ ƒe ɣeyiɣie nye esia o. Mehiã kura be Petro natsi dzimaɖi ɖe tɔƒodede alo mɔ si dzi wòato akpɔ eƒe ƒomea ƒe nuhiahiãwo gbɔ ŋu o; nenema kee susu aɖeke meli si tae wòatsi dzi ɖe eƒe gbɔdzɔgbɔdzɔwo ŋu alo ase le eɖokui me be yemedze o. Dɔ gã aɖe li wòle be Yesu nawɔ, eyae nye subɔsubɔdɔ si ahe tɔtrɔ ɖedzesiwo ava ameƒomea ƒe ŋutinya me. Mawu si tsɔa ‘nu vɔ̃ kena geɖe’ lae wònɔ dɔ wɔm na. (Yes. 55:7) Yehowa akpɔ Petro ƒe ŋutilãme kple gbɔgbɔ me nuhiahiãwo katã gbɔ na nɛ.—Mat. 6:33.\n16. Aleke Petro, Yakobo kple Yohanes wɔ nui esi Yesu kpe wo, eye nu ka tae míagblɔ be wowɔ nyametsotso nyuitɔ?\n16 Petro lɔ̃ enumake, nenema kee Yakobo kple Yohanes hã wɔe. “Woku tɔdziʋuawo va ɖi go, eye wogblẽ nu sia nu ɖi hedze eyome.” (Luka 5:11) Petro xɔ Yesu kple Ame si dɔe ɖa la dzi se. Esia nye nyametsotso nyuitɔ kekeake si wòate ŋu awɔ. Kristotɔ siwo ɖua woƒe ɖikeke kple vɔvɔ̃ dzi egbea hele Mawu subɔm la hã le xɔse ɖem fia nenema ke. Woƒe ŋuɖoɖo ɖe Yehowa ŋu alea mazu dzodzro gbeɖe o.—Ps. 22:5, 6.\n“Nu Ka Tae Nèke Ði?”\n17. Nu siwo dzɔ le ƒe eve siwo me Petro zɔ kple Yesu la dometɔ kawo ŋue Petro anya nɔ ŋugble dem le?\n17 Ƒe eve aɖewo le Petro ƒe gododo Yesu megbe la, Petro nɔ tɔdziʋu kum to Galilea Ƒua dzi le zã si me ya nɔ ƒoƒom sesĩe la me, abe ale si míeƒo nu tso eŋu le nyati sia ƒe gɔmedzedze ene. Míate ŋu anya nu si tututu ŋu bum Petro nɔ ya o. Nu geɖewo li siwo ŋu wòate ŋu abu! Yesu da dɔ na Petro lɔ̃xo va yi. Egblɔ Todzimawunya la hã. Eɖee fia to eƒe nufiafia kple nukunuwo dzi enuenu be yee nye Yehowa ƒe Ame Tiatia, si nye Mesia la. Esi ɣeyiɣiawo va nɔ yiyim la, edze ƒãa be Petro ƒe gbɔdzɔgbɔdzɔwo, siwo dometɔ aɖewoe nye eƒe vɔvɔ̃ kple ɖikeke, dzi ɖe kpɔtɔ. Yesu tia Petro wònye eƒe apostolo 12-awo dometɔ ɖeka gɔ̃ hã! Ke hã Petro meɖu vɔvɔ̃ kple ɖikeke dzi keŋkeŋ haɖe o, abe ale si wòle ekpɔ ge kpuie ene.\n18, 19. (a) Ƒo nu tso nu si Petro kpɔ le Galilea Ƒua dzi ŋu. (b) Nu kae Yesu wɔ esi Petro bia be ye hã yeazɔ tsia dzi?\n18 Le zã ƒe ŋudzɔɣi enelia, si anye fɔŋli ga 3 kple agudzeɣi dome la, Petro kpɔ nane si na wòɖi vo hedzudzɔ ʋua kuku enumake. Nua nɔ zɔzɔm le ƒua dzi gbɔna! Ðe wòanye be ƒutsotsoeawoe lɔ yi dzi eye dzinu klẽ ɖe wo dzia? Ao, nu si wòkpɔ la dzɔ kã akpa. Amee! Ɛ̃, amee, eye ele zɔzɔm le tsia dzi gbɔna! Esi wònɔ tetem ɖe wo ŋu la, edze abe ɖe wòdi be yeato wo ŋu ayi ene. Nusrɔ̃laawo vɔ̃ ŋutɔ, eye wobu be nukpekpee. Tete amea ƒo nu gblɔ be: “Milé dzi ɖe ƒo, nyee; migavɔ̃ o.” Yesue!—Mat. 14:25-28.\n19 Petro gblɔ nɛ be: “Aƒetɔ, nenye wòe la, ekema na mazɔ tsia dzi ava gbɔwò.” Petro wɔ nu dzinɔameƒotɔe le go sia me. Nukunu sia do dzidzɔ nɛ ale gbegbe be edi be yeawɔ mɔnukpɔkpɔa ŋu dɔ atsɔ aɖe yeƒe xɔse afia. Edi be ye hã yeazɔ tsia dzi. Yesu lɔ̃ faa be neva. Petro ɖi le tɔdziʋua me heɖo afɔ tsitsotsoeawo dzi. Wò ya bu ale si Petro anya se le eɖokui me esime wòɖo afɔ tsia dzi eye eƒe afɔwo te ŋu tɔ ɖe tsia dzi la ŋu kpɔ. Anya wɔ nuku nɛ ŋutɔ be yete ŋu le zɔzɔm le tsia dzi yina Yesu gbɔ. Kasia nane dzɔ si na vɔvɔ̃ ɖo Petro.—Xlẽ Mateo 14:29.\n“Esi wòkpɔ ale si ya la le ƒoƒom sesĩe la, evɔ̃”\n20. (a) Nu kae na Petro ƒe susu dzo le Yesu dzi, eye nu kae do tso eme? (b) Nufiame ka dzie Yesu he Petro ƒe susu yi?\n20 Ðe wòle be Petro ƒe susu nanɔ Yesu ŋu hafi. Yesu ye to ŋusẽ si Yehowa nae la dzi na Petro te ŋu nɔ ƒua dzi zɔm. Eye esi Petro ɖee fia be yexɔ Yesu dzi se tae wòna wòzɔ tsia dzi. Gake nane he Petro ƒe susu. Ŋutinyaa gblɔ be: “Esi wòkpɔ ale si ya la le ƒoƒom sesĩe la, evɔ̃.” Esi Petro kpɔ ale si ƒutsotsoeawo va nɔ ʋua lɔm eye ya lɔ tsia ɖe nu yi dzi la, vɔvɔ̃ ɖoe. Ðewohĩ esusui be yele nyɔnyrɔ ge ɖe tsia me ahaku. Esi vɔvɔ̃ ɖoe vevie ta la, eƒe xɔse hã gbɔdzɔ. Ŋutsu sia si woyɔ be Agakpe, le ŋutete si le esi be wòava zu ame like la, te toyiyi abe kpe ene le esi eƒe xɔse meli ke o ta. Petro nya tsiƒuƒu nyuie, gake fifia ya meɖo ŋu ɖe eƒe ŋutete ma ŋu o. Edo ɣli be: “Aƒetɔ, ɖem!” Yesu do asi ɖa lé eƒe alɔnu hehee do goe. Esi wogakpɔtɔ nɔ tsitre ɖe tsia dzi la, Yesu he Petro ƒe susu yi nufiame vevi aɖe dzi esi wògblɔ nɛ be: “Wò xɔse ʋɛ tɔ, nu ka tae nèke ɖi?”—Mat. 14:30, 31.\n21. Nu ka tae ɖikeke menyo o, eye aleke míawɔ aɖu edzi?\n21 Esɔ ŋutɔ be Yesu gblɔ be ‘nu ka tae wòke ɖi’ mahã! Ðikeke ate ŋu agblẽ nu ale gbegbe. Ne míekea ɖi la, ate ŋu agblẽ nu le míaƒe xɔse ŋu eye míagbɔdzɔ le gbɔgbɔ me. Ele be míadze agbagba vevie aɖu edzi! Aleke míawɔe? Ele be míaƒo asa na susuhenuwo. Ne míenana míaƒe susu nɔa nu siwo doa vɔvɔ̃ na mí, nu siwo ɖea dzi le mía ƒo, alo nu siwo hea míaƒe susu ɖa le Yehowa kple Via ŋu dzi la, ɖikeke aƒo ke ɖe to ɖe mía me. Gake ne míena míaƒe susu le Yehowa kple Via kple nu siwo wowɔ va yi, nu siwo wɔm wole fifia kple nu siwo woava wɔ na ame siwo lɔ̃ wo ŋu la, awɔe be ɖikeke magblẽ nu le míaƒe xɔse ŋu o.\n22. Nu ka tae wòle be míasrɔ̃ Petro ƒe xɔse?\n22 Esi Yesu kplɔ Petro woge ɖe tɔdziʋua me la, Petro kpɔe be ahom la nu tso. Ðoɖoe zi le Galilea Ƒua dzi toŋtoŋ. Petro kple nusrɔ̃la susɔeawo gblɔ na Yesu be: “Mawu ƒe Vie nènye vavã!” (Mat. 14:33) Esi agu dze mlɔeba la, ɖikeke mele eme o be Petro ƒe dzi dze eme. Esrɔ̃e be mele be yeagaɖe mɔ vɔvɔ̃ kple ɖikeke naɖu ye dzi o. Nyateƒee, ehiã be wòawɔ tɔtrɔ geɖe hafi ava zu Kristotɔ like abe ale si Yesu tsɔe sɔ kple agakpe do ŋgɔe ene. Gake eɖoe kplikpaa be yeayi edzi anɔ agbagba dzem ahanɔ tsitsim le xɔse me. Ðe wò hã èɖoe kplikpaa be yeawɔ nenema? Àkpɔe be xɔse si Petro ɖe fia la nye kpɔɖeŋu nyui si wòle be míasrɔ̃.\nNu kae kpe ɖe Petro ŋu wòɖu dzimaɖitsitsi dzi hedze Yesu yome?\nAleke Yesu ɖee fia be yekpɔ nu nyui aɖe le Petro me?\nNu kae Petro srɔ̃ tso mɔɖeɖe ɖe ɖikeke ŋu me le Galilea Ƒua dzi?\nMɔ kawo nue nàdi be yeasrɔ̃ Petro ƒe xɔse le?\nƉoe Ɖe Amewo Ɖoe Ɖe Amewo Edze Agbagba Ðu Vɔvɔ̃ Kple Ðikeke Dzi